<header data-type="book">
<h1>醫宗金鑑·痘疹心法要訣</h1>
<dl class="元資料">
<div><dt>作者</dt><dd><data value="吳謙">吳謙</data>等</dd></div>
<div><dt>朝代</dt><dd>清</dd></div>
<div><dt>年份</dt><dd><data value="1742">公元1742年</data></dd></div>
<div><dt>底本</dt><dd>《御纂醫宗金鑑》，光緒十八年（1892）上海五彩書局石印本（<a href="https://repository.lib.cuhk.edu.hk/tc/item/cuhk-997562">香港中文大學圖書館掃描本</a>），卷五十六至卷五十九；《欽定四庫全書·子部五·醫家類·御纂醫宗金鑑》卷五十六至卷五十九（<a href="https://www.kanripo.org/ed/KR3e0090/WYG/">漢リポ掃描及文字化本</a>）</dd></div>
</dl>
</header>

<h1>卷一</h1>

<h2>痘原</h2>
<p>上古無痘性淳樸，中古有痘情欲恣，痘稟胎元出不再，毒之深淺重輕識。天瘡之名因天稟，瘡形如豆痘名居，塞北不出寒勝熱，毒發必自待天時。</p>
<p>【注】上古之人無出痘者，天性淳樸也。中古之人有出痘者，情欲漸熾也。古人謂痘稟胎毒，此定論也。惟稟於胎元，故一出不再出也，毒有淺深，故出有輕重也。名為天瘡者，因毒稟於先天也。名為痘瘡音，因瘡形如豆也。其毒伏於形中，而塞北不出者，以其氣多寒涼，鮮邪陽火旺之氣以觸發其毒，故伏藏於內而不出也。中土之人必出者，以其氣多溫熱，一觸邪陽火旺之氣，毒隨內發而即出也。此皆醫所當識者也。</p>

<h2>出痘形證</h2>
<p>欲識小兒出痘形，類是傷寒發熱驚，氣粗眼目中指冷，耳尻不熱耳筋紅。</p>
<p>【注】痘證初起，見證大抵與傷寒相似。其候身體發熱，不時驚悸，口鼻氣粗，兩眼䀽發䀽，惟中指獨冷，耳尻不熱，耳後有紅筋，皆為出痘之形證也。</p>

<h2>痘出五臟形證</h2>
<p>痘出五臟主證形，呵欠頓悶是肝經，肺證咳嗽痰嚏涕，心證驚煩面赤紅，脾證喜睡肢熱利，耳尻俱涼是腎徵，肝泡肺膿心赤小，脾大黃淺腎黑形。</p>
<p>【注】痘瘡之毒伏於五臟，故內出何臟，外即應之。如呵欠頓悶，此痘出肝經證也；咳嗽有痰，噴嚏泣涕，此痘出肺經證也；驚悸煩躁，面色紅赤，此痘出心經證也；喜睡自利，四肢發熱，此痘出脾經證也：惟腎經但見尻耳發涼者，是火不能勝水也。肝痘之形為水泡，其色青而小，肺痘之形為膿泡，其色白而大；心痘之形，其色赤而小；脾痘之形，其色黃淺而大。至於腎經，不宜有證，若水不勝火，痘色黑者，非吉兆也。</p>

<h2>痘主部位</h2>
<p>額心頦腎鼻脾部，左頰肝位右肺方，周身分主面屬胃，頭背膀胱腰腎疆，心肺胸膈肝膽脅，腹肢屬脾大小腸，包絡之絡聯臟腑，三焦之氣應無方。</p>
<p>【注】小兒出痘，自頭面以及周身，各有臟腑所屬部位，治者須詳察部位以定吉凶。如額先見點者，是毒發於心也；頦先見點者，毒發於腎也；左頰先見點者，毒發於肝也；右頰先見點者，毒發於肺也；鼻先見點者，毒發於脾也。面屬胃經部位也，頭背屬膀胱經部位也，腰屬腎經部位也，胸膈屬心、肺二經部位也，脅旁屬肝、膽二經部位也，肚腹四肢屬脾、大小腸三經部位也。至於包絡，乃周身脂膜之絡，聯屬百骸臟腑者也。三焦為周身水精之氣，充滿軀殼臟腑者也。凡周身發痘，俱從此出，故無一定部位也。</p>

<h2>痘形順逆</h2>
<p>痘形見點喜尖圓，惡隱蚊跡痱粟蠶，起脹漸綻充肥順，頂平不突板實難。生漿斂束形完固，軟嫩皮薄癢塌纏，結痂如螺先後落，最忌麩薄潰爛黏。</p>
<p>【注】痘形，氣之為也。氣勝毒，則毒為氣馭，其毒解矣，故順也；毒勝氣，則氣為毒蝕，其氣竭矣，故逆也。氣毒相平，則勢界於險，惟在醫者調治得宜，使險變順也。如始出之形，頂尖而根圓，此氣勝毒，為順也；若隱如蚊咬，或如熱痱，寒粟蠶種，此毒勝氣，為逆也。起脹之形，漸綻充肥，此氣勝毒，為順也；若頂平不突，板實不綻，此毒勝氣，為逆也。成漿之形，根紅斂束，痘殼完固，此氣勝毒，為順也；若殼軟皮薄，則必癢塌，此毒勝氣，為逆也。結痂之形，痂如螺殼，先結先落，後結後落，此氣勝毒，為順也；若痂薄如麩，潰爛黏聚，此毒勝氣，為逆也。此痘形順逆之大略也。</p>

<h2>痘色順逆</h2>
<p>痘色桃花漸漸紅，淡白枯紫晦多凶，起脹頂白根紅潤，頂灰根散或深紅。生漿由白而黃厚，最忌灰干與薄清，靨喜蒼慄惡麩白，疤喜紅滿惡白平。</p>
<p>【注】痘色，血之為也。血勝毒，則毒為血載，其毒化矣，故順也；毒勝血，則血為毒滯，其血涸矣，故逆也。血毒相平，則勢界於險，亦在醫者之調治得宜也。始出之色如桃花，而漸加滋潤，此血勝毒，為順也；若初出即淡白乾紫，晦而不亮，此毒勝血，為逆也。起脹之色，頂漸放白，根紅光潤，此血勝毒，為順也；若頂色灰滯，根血散漫，或地腳深紅，此毒勝血，為逆也。生漿之色，白而漸黃，蒼而淳厚，此血勝毒，為順也；若灰幹不潤，或漿薄清稀，此毒勝血，為逆也。結痂之色，蒼如慄殼，此血勝毒，為順也；若痂色麩白，此毒勝血，為逆也。疤痕之色，紅潤凸起，為順；若淡白黑紫，平凹無突起之狀，皆為不順之色，醫者詳之。</p>

<h2>痘證老嫩</h2>
<p>蒼淳嬌豔老嫩色，厚實浮虛老嫩形，濃濁稀清漿老嫩，厚薄痂之老嫩明。</p>
<p>【注】痘之一證，自始至終，喜老惡嫩。如蒼淳嬌豔，此色之老嫩也；肥實浮虛，此形之老嫩也；濃濁稀清，此漿之老嫩也；薄軟厚堅，此痂之老嫩也。總之，老者多順，易於成功；嫩多險逆，難於施治也。</p>

<h2>痘證疏密</h2>
<p>頭項胸背痘疏吉，手足雖密不為凶，疏兼陽熱須防變，密若磊落不必驚。</p>
<p>【注】頭面清陽元首，頸項管龠咽喉，胸背乃臟腑所附，惟稀疏則吉也。至於手足無甚關係，雖多不為凶也。疏固是順，若見陽證譫妄，大渴大熱，唇舌燥裂，煩躁不寧，大小便秘等證，此毒壅遏不出，雖疏未為吉也。密固是逆，若鋪排磊落，大小勻淨，精神、寢食、二便如常，雖密亦不須驚也。</p>

<h2>辨形神聲氣飲食之虛實</h2>
<p>軀之肥瘦形衰盛，聲之粗細氣虛實，目了不了神強弱，胃氣虛實食不食。</p>
<p>【注】欲治痘者，先看兒體之肥瘦。體肥者，形盛可知也，體瘦者，形衰可知也。次聽聲氣之粗細。聲粗者，聲音雄粗，此氣實也；聲細者，聲音微細，此氣虛也。再觀其目中之神。了了精彩者，此神強也；目不了，不精彩者，此神弱也。更問其飲食能否。飲食如常者，胃氣實也；不能飲食者，胃氣虛也。此辨形、神、聲氣、飲食之虛實也。</p>

<h2>辨氣血虛實證</h2>
<p>氣虛頂陷多軟薄，氣過成泡少漿膿，血虛淡紅摸轉白，血過發癍紫黑凝。</p>
<p>【注】痘之形色，乃氣血外現也。如頂凹陷，手摸之多軟薄者，此氣虛也。氣過者，氣過盛也。泡者，發水泡也。少漿膿者，不能生漿也。謂氣若過盛，則發水泡而漿不能生也。如痘色淡紅，以手摸過隨即轉白者，此血虛也。血過者，血過盛也。癍者，地界有癍暈也。紫黑凝者，謂毒盛則色紫黑凝滯也。此就痘癍形色，以辨氣血之虛實也。</p>

<h2>辨表證虛實</h2>
<p>發熱惡寒身痛表，有汗為虛無汗實，實隱稠密灰紅滯，虛平塌爛水浸濕。</p>
<p>【注】痘出有發熱惡寒，身體疼痛者，屬表證也。若有汗，則為表虛；無汗，則為表實，表實閉塞，痘毒隱伏難出也。稠密者，痘出稠密也。灰者，痘色灰白也。紅者，痘色紅赤也。滯者，謂痘稠密。不論灰紅，若帶滯暗者，皆表毒盛也。若表虛之證，則痘平不起，塌癢無漿也。爛者，痘潰爛也。水浸濕者，痘膿水浸漬，濕而不幹也。此辨表證之虛實也。</p>

<h2>辨里證虛實</h2>
<p>發熱惡熱硬痛里，便秘為實下利虛，實則板實根緊硬，虛則倒陷靨收遲。</p>
<p>【注】痘出發熱惡寒者，表證也；不惡寒惡熱者，里證也。硬者，不大便而硬也。痛者，肚腹作痛也。此皆屬裡熱之證。若便秘，則為裡實；下利，則為裡虛。板實者，痘囊板實不活動也。根緊硬者，根腳緊束，堅硬不松，皆裡實證也。倒陷者，痘已出，復陷入於內也。倒靨者，痘正灌漿即收靨也。收遲者，痘已灌漿，日久不靨，皆裡虛證也。此辨里之虛實也。</p>

<h2>辨陽熱證</h2>
<p>陽熱壯熱面唇赤，舌乾飲冷爪尿紅，煩躁昏狂譫失血，紫黑焦枯不潤通。</p>
<p>【注】凡痘屬陽熱者，身必壯熱，面唇皆赤，舌上乾燥，好飲冷水，爪甲、尿尿，皆現紅色，煩躁不寧，神氣昏憒，發狂譫語。失血者，吐血、衄血也。紫黑焦枯者，痘色紫黑焦枯也。不潤通者，九竅不潤通也。此皆屬陽熱之證也。</p>

<h2>辨陰寒證</h2>
<p>陰寒無熱口鼻冷，面唇尿爪色白青，厥冷難回利不臭，水泡灰白無暈紅。</p>
<p>【注】凡痘屬陰寒者，身肢不熱，口鼻皆冷，面唇、尿尿、爪甲色現青白也。厥冷難回者，謂四肢厥冷，不能即溫也。利不臭者，謂下利無臭穢也。水泡，濕盛也。灰白無暈者，謂痘色灰白，根腳無紅暈也。此皆屬陰寒之證也。</p>

<h2>辨虛實寒熱誤治</h2>
<p>溫補過則痘潰爛，毒攻咽齦目腫癰，清瀉過則痘白陷，嘔吐不渴厥利清。</p>
<p>【注】痘有虛實，治有補瀉，要在審當而施也。如虛者當補，亦須酌量施治。若溫補過甚，則反助毒熱而痘潰爛也，以致毒熱上攻，或咽喉腫痛，或牙齦發疳，或眼目赤腫生翳，甚而攻於榮衛，發為癰疽也。如實者當瀉，亦須中病即止。若清瀉過甚，則損傷正氣，而痘白陷，或嘔吐不渴，或厥逆下利。此皆發明溫補、清瀉之過當也。</p>

<h2>稟賦順逆險</h2>
<p>毒微氣血實則順，毒甚而虛逆自明，毒微若虛恐化險，毒甚逢實變險能。</p>
<p>【注】痘由稟賦毒氣，輕者固順，然必兒之氣血不虛，則始為順也。重者固逆，亦必兒之氣血虛，則始為逆也。毒微者順也，若兒之氣血虛弱，雖順恐化險也。毒甚者逆也，若兒之氣血不虛，雖逆能變險也。此以兒之胎毒重輕，氣血虛實，定痘之順逆險也。</p>

<h2>天時順逆險</h2>
<p>毒微天時和者吉，毒甚天時不和凶，毒微不和順中險，毒甚時和逆或更。</p>
<p>【注】毒微吉矣，然必逢大時之和，始為順而吉也。毒甚凶矣，然必遇大時不和，則始為逆而凶也。毒微者順也，若值天時不和，恐順中化險也。毒甚者逆也，若值天時之和，或逆中轉險也。此以胎毒之輕重，天時之和不和，定痘之順逆險也。</p>

<h2>人事順逆險</h2>
<p>險逆時和無病吉，不和有病定然凶，由此故識種痘善，人事能迴天命亨。</p>
<p>【注】凡痘險逆之證，固不善矣。若逢天時之和，兒又無病，險者可以變順，逆者可以化險，故曰吉也。若逢天時不和，兒又有病，則險者變逆，逆者更逆，故曰凶也。由此觀之，可識種痘之善，以得其天時之和，兒素無病，其中即有毒之重者，而人事克盡，亦能挽回天命而致亨也。</p>

<h2>發熱順證</h2>
<p>發熱和緩微微汗，飲食如常二便調，睡臥安然神氣爽，此為順證不須療。</p>
<p>【注】發熱和緩，身不甚熱，毒輕也。微微汗，身微微有汗，表和也。飲食二便如常，里和也。神氣清爽，睡臥安然，精神氣血大和，故為順證，不須治療也。</p>

<h2>發熱險證</h2>
<p>發熱三日熱不退，煩渴咬牙面赤紅，驚啼戰慄乳食少，夜不安眠險證明。</p>
<p>【注】發熱三日見點者，常候也。若見點熱不退者，毒盛也。更兼煩躁口渴，頻頻咬牙，面色紅赤，驚悸多啼，身體戰慄，乳食甚少，不能安眠等證，此是毒盛伏郁難出，其為險證明矣！急宜隨證施治，庶或從險化順也。</p>

<h2>發熱逆證</h2>
<p>發熱神昏悶亂成，妄言喘滿腹腰疼，不食不眠搐不止，乾嘔失血證逆凶。</p>
<p>【注】發熱神昏、悶亂妄言，毒伏於心也；喘滿喘急，毒伏於肺也；腹疼，毒伏於脾也，腰疼，毒伏於腎也；不食不眠，毒伏於胃也；驚搐不止，毒伏於肝也。不時乾嘔失血，吐血尿血，是毒攻氣血內亂也。此皆為不治之逆證，勢多凶也。</p>

<h2>發熱證治</h2>
<p>痘出發熱固自內，必固其誘使之然，時氣風寒驚食熱，表裡虛實隨證參。表熱惡寒而無汗，裡熱有汗溲便難，氣弱熱微不足治，形實熱盛有餘看。</p>
<p>【注】痘出發熱者，謂痘本火毒，故未出先發熱也，自內，謂其熱自內達外也。必因其誘使之然者，謂必因其四時不正風寒邪氣使之發熱也。驚，謂外觸異物，跌撲驚嚇使之發熱也。食，謂內傷食滯，使之發熱也。熱，謂內熱積久，因而熱發於外也。內外既有所因之邪，又當以表裡虛實，隨證參詳治也。表熱者，謂發熱在表，則惡寒而無汗也。裡熱者，謂發熱在裡，則有汗，小便短澀，大便燥難也。氣弱熱微者，謂形氣不足，發熱微輕也。形實熱盛者，謂形氣不余，發熱太甚也。醫者果能臨時詳察，因證施治，則汗、下、清、補之法自得其宜矣。</p>
<p><u>升麻葛根湯</u></p>
<p>發熱升麻葛根湯，表邪痘疹兩得方，升麻葛根赤芍草，隨證宜加法最良。無汗表實加麻薄，便秘腹痛里大黃，形怯氣弱參耆入，熱盛犀連荊蒡防，尿澀通滑車前子，驚搐荊防鉤連羊，煩渴石膏麥冬粉，咳嗽前桔杏蘇桑，傷食腹熱楂芽積，下利芩連嘔半姜，咽痛蒡梗身羌獨，頭痛荊穗芎芷羌。</p>
<p>【注】痘出發熱當以升麻葛根湯為主，以其能發表邪、透痘疹，兩得之良方也。然必隨證加佐使之品，斯為盡善。如身熱無汗者，此表實也，本方中加麻黃、薄荷；如大小便秘，腹作痛者，此裡實也，本方中加大黃；如形氣怯弱者，稟賦不足也，本方中加人參、黃耆；熱盛者，內熱熾盛也，本方中加犀角、黃連、荊芥、牛蒡子、防風；如小便短澀者，熱結膀胱也，本方中加木通、滑石、車前子；如發驚搐者，肝心有熱也，本方中加荊芥、防風、鉤藤鉤、川黃連、羚羊角；如煩渴者，內熱盛也，本方中加石膏、麥冬、花粉；如咳嗽喘急者，肺郁風邪也，本方中加前胡、桔梗、杏仁、蘇葉、桑皮；如傷食腹皮熱者，胃中停滯也，本方中加山楂、麥芽、枳殼；如下利者，腸胃熱滯也，本方中加黃連、黃芩；如作嘔者，胸膈有痰飲也，本方中加半夏、生薑；如咽痛者，火在上焦也，本方中加牛蒡子、苦桔梗；如遍身痠疼者，外染風寒也，本方中加羌活、獨活；如頭痛者，上冒風寒也，本方中加荊芥穗、川芎、白芷、羌活。此治發熱之大略，又貴臨時詳察，融會貫通也。</p>
<p><u>升麻葛根湯</u></p>
<p>升麻　葛根　赤芍藥　生甘草</p>
<p>引加芫荽，水煎服。</p>
<p><u>歸宗湯</u></p>
<p>形實無表毒火盛，所以歸宗主大黃，地芍楂青通荊蒡，壯熱爪紫肢厥涼，惡熱頭汗蒸蒸汗，便秘譫語煩躁狂，大渴唇焦舌生刺，失血腰痛不循常。</p>
<p>【注】發熱之初，形實者，形氣壯實也。無表者，無風寒表邪也。若證見毒火太盛，法當攻之。所以用歸宗湯者，因其以大黃為主也，而佐使生地、赤芍、山楂、青皮、木通、荊芥穗、牛蒡子也。痘未見點，如壯熱不已，毒火熾盛也。爪甲色紫，血熱凝滯也。四肢厥冷，同陽證見者，熱深厥深也。惡熱，內熱盛也。頭汗出，胃熱上蒸也。通身蒸蒸汗，毒火內迫津液也。大小便閉，腸胃熱結也。譫語，胃熱也。煩躁狂亂，毒火擾心神也。大渴引飲，毒火灼津液也。唇口焦烈，舌生芒刺，毒火胃熱並盛也。失血者，口中失血、小便尿血也。皆緣火毒迫血妄行也。其腰痛不尋常者，毒攻腎位也。已上諸證，非險則逆，若見之急用此方峻攻火毒，庶可挽回，少有逡巡瞻顧，則無及矣。</p>
<p><u>歸宗湯</u></p>
<p>大黃　生地黃　赤芍藥　東山楂　青皮　木通　荊芥穗　牛蒡子（炒）</p>
<p>引加燈心，水煎服。</p>
<p><u>清解散</u></p>
<p>痘驚清解升葛蒡，荊防甘草桔連芩，蟬翹芎前楂通紫，表羌蘇芷弱耆參。</p>
<p>【注】痘欲出而發驚搐者，皆由其毒不得快然宣發，而鬱於經也。其現證則面赤心煩，口渴，手足抽搐，俱以清解散主之。或因風寒束於表者，其現證則無汗頭疼，身體疼痛，咳嗽噴涕，本方中加羌活、蘇葉、白芷，以表發之。若兼形氣虛弱者，其現證則面色淺淡，身體微熱，四肢微溫，倦怠嗜臥，本方中加人參、黃耆以托之。</p>
<p><u>清解散</u></p>
<p>防風　荊芥　牛蒡子（炒）　生甘草　升麻　葛根　桔梗　黃連　黃芩　蟬蛻　紫草茸　川芎　前胡　南山楂　木通　連翹（去心）</p>
<p>引加生薑、燈心，水煎服。</p>
<p><u>寬中透毒飲</u></p>
<p>傷食寬中透毒飲，葛桔前青樸枳楂，麥蟬翹蒡連荊草，便秘大黃木通加。</p>
<p>【注】痘欲出，發熱，有現證嘔吐、煩渴、大便酸臭，此兼傷食也，以寬中透毒飲主之。若更大便秘、小便赤澀、腹熱悶通者，此兼滯熱也，本方中加大黃、木通通利之。</p>
<p><u>寬中透毒飲</u></p>
<p>葛根　桔梗　前胡　青皮　厚朴（姜炒）　枳殼（麩炒）　南山楂　麥芽（炒）　蟬蛻　連翹（去心）　牛蒡子（炒研）　黃連　荊芥穗　甘草（炒）</p>
<p>引加生薑、燈心，水煎服。</p>

<h2>見點順證</h2>
<p>發熱三朝始見點，熱減身和不渴煩，顆粒稀疏漸次出，色潤紅活頂尖圓。</p>
<p>【注】發熱三朝之後始見點者，此痘如期而出也。熱減身和者，毒已宣發透徹也。不渴不煩者，無裡熱壅滯也。顆粒稀疏者，不稠密連絡也，漸次出者，先自頭面漸至周身而出也。色潤紅者，痘色紅活滋潤也。頂尖圓者，痘形頂尖而體圓也。此皆見點順證。</p>

<h2>見點險證</h2>
<p>痘已見形身仍熱，稠密連絡不潤紅，稀疏淡隱精神少，痘順兼雜病險名。</p>
<p>【注】痘已見形，身仍發熱者，此毒氣未盡透也。稠密者，痘出稠密不少也。連絡者，顆粒黏連不分也。不潤紅者，痘色雖紅而黯滯也。稀疏淡隱者，痘雖稀疏而色淺淡，隱於皮膚不透出也。精神少者，精神倦怠也。此皆見點險證。痘順兼雜病者，謂痘出雖屬順證，而或兼雜病，亦屬險名也。</p>

<h2>見點逆證</h2>
<p>發熱一朝即見形，一齊湧出不分明，密如蠶種平塌隱，紫黑乾枯逆證凶。</p>
<p>【注】發熱一朝或半朝即見點者，此毒火太迅，不循次第也。一齊湧出者，此毒火太盛，不受領載也。點不分明者，顆粒不分也。密如蠶種者，密如蠶之種也。平塌者，平塌不起也。隱者，痘已出復隱也。紫黑者，痘色或紫或黑也。乾枯者，痘乾枯不潤也。此皆見點逆證。</p>

<h2>見點證治</h2>
<p>發熱三朝漸見點，熱減形疏色潤紅，應出不出出猶熱，已出復隱湧出凶。赤紫黑白分亮黯，平板稠連辨緊松，當審風寒毒火制，氣血虛失領載能。</p>
<p>【注】發熱三朝漸漸見點者，謂見點不疾不徐也。熱減者，謂痘出齊而熱減退也。形疏者，謂痘稀疏顆粒分明也。色潤紅者，謂色紅而潤澤也。皆見點順痘也。應出不出者，謂發熱三日之後而不見點，此毒伏於內也。出猶熱者，謂痘已出齊，而猶身熱不退，此毒熱盛也。已出復隱者，謂痘已見點，復隱藏不見，此毒陷內攻也。湧出者，謂發熱不待三日，其痘一齊湧出，此毒火迅烈也。此皆逆而主凶之痘也。赤紫黑白者，謂痘色紅為正，或深紅赤色、深赤紫色、紫甚黑色、不紅白色，皆非正色也。分亮黯者，謂非正色之痘，又當分亮黯而取治焉。亮者多虛，黯者多實。赤紫黑色明亮者，尚有活動可治之機；若滯黯則為毒熱凝滯不行也；色白亮者，乃氣血因虛不榮也；白而黯者，謂氣血為毒所制也。平板稠連者，謂痘形平塌不起，板硬不綻，或稠密成攢，連絡不分，皆非正形也。辨緊松者，謂非正形之痘，當辨緊松而取治焉。緊松者，根腳之緊松也。緊者毒滯，松者毒松。平板稠連，根形松綻，尚有活動可治之機；若根形緊束，則為毒盛瘀滯，難治之痘也。當審風寒毒火制者，謂已上痘之形色，各有所因，當審其為風寒外郁，火毒內錮也。氣血虛失領載能者，謂或因氣虛不能領毒，血虛不能載毒，使毒不能發於肌表，而失領載之能也。</p>
<p><u>蘇解散</u>　歸宗湯　保元湯　升麻葛根湯</p>
<p>應出不出表蘇解，羌蘇升葛桔荊防，川芎前薄楂通草，裡熱毒伏歸宗湯。不足不出無表裡，參耆甘草保元湯，毒輕升麻葛根並，毒重攻毒救正良。</p>
<p>【注】痘發熱三朝，期應見點而不見點，則為應出不出。若有表邪風寒外郁不出，宜用蘇解散發之，表開自然出也。若無表證而有裡熱者，此為毒火內伏不出，宜用歸宗湯攻之，里開自然出也。若形氣不足，應出不出，無表裡證者，是正氣虛而不能發出也。若毒輕熱微，宜用保元湯合升麻葛根湯並而用之，補正除邪可也。若有表裡證，或毒重熱甚，則不宜補，恐助火毒，宜蘇解散或歸宗湯，攻邪救正為良法也。</p>
<p><u>蘇解散</u></p>
<p>川芎　前胡　牛蒡子（炒）　南山楂　木通　生甘草　羌活　蘇葉　升麻　葛根　桔梗　荊芥　防風</p>
<p>引加芫荽，水煎服。</p>
<p><u>保宗湯</u>（方見發熱證治）</p>
<p><u>保元湯</u></p>
<p>人參　黃耆（制）　甘草（炙）</p>
<p>引加生薑，水煎服。</p>
<p><u>升麻葛根湯</u>（方見發熱證治）</p>
<p><u>涼血攻毒飲</u>　清熱解毒湯</p>
<p>已出猶熱分表裡，在內涼血攻毒佳，紅花紫草丹蟬葛，合上歸宗減去楂。在外清熱解毒治，歸宗大赤不須加，更入前連丹蟬蛻，紫花地丁滑紅花。</p>
<p>【注】痘已見形，身熱當減，若仍熱不退，此屬毒火盛也，須分表裡施治。若見在內毒火盛之證，宜用涼血攻毒飲攻之。其方即紅花、紫草、丹皮、蟬蛻、葛根，合上歸宗湯藥，減去山楂也；若見在外毒火盛之證，宜用清熱解毒湯解之。其方即歸宗湯減去大黃、赤芍，更加前胡、黃連、丹皮、蟬蛻、紫花地丁、滑石、紅花是也。</p>
<p><u>涼血攻毒飲</u></p>
<p>大黃　荊芥穗　木通　牛蒡子（炒）　赤芍　生地　青皮　蟬蛻　紅花　紫草　葛根　丹皮</p>
<p>引加燈心，水煎服。</p>
<p><u>清熱解毒湯</u></p>
<p>荊芥穗　木通　牛蒡子（炒）　生地　青皮　山楂　丹皮　紅花　蟬蛻　前胡　紫花地丁　黃連　滑石</p>
<p>引加燈心，水煎服。</p>
<p><u>蘇解散</u>　必勝湯　保元湯　《千金》內托散</p>
<p>已出復隱謂之陷，外邪閉塞蘇解良，內毒必勝桃紅葛，丁蟬地龍歸宗湯。氣虛陷入保元主，無熱《千金》內托方，保元加桂歸芎芍，白芷楂樸木香防。</p>
<p>【注】痘已見點，復隱藏不見者，謂之毒氣內陷也。外邪閉塞者，有外感風寒邪證，閉塞其毒，故以蘇解散解之也。內毒者，火毒內攻，故以必勝湯攻之也。其方即桃仁、紅花、葛根、紫花地丁、蟬蛻、地龍，合上歸宗湯也。若形氣不足，中氣不能載毒而復陷入者，宜以保元湯主之也。若不見熱證者，虛而兼寒，宜用《千金》內托散補而溫之。其方即保元湯加官桂、當歸、川芎、白芍、白芷、山楂、木香、防風也。</p>
<p><u>蘇解散</u>（方見本條證治）</p>
<p><u>必勝湯</u></p>
<p>大黃　荊芥穗　赤芍　青皮　生地黃　山楂　木通　牛蒡子（炒）　桃仁　紫花地丁　蟬蛻　葛根　地龍　紅花</p>
<p>蘆根水煎藥服。</p>
<p><u>保元湯</u>（方見本條證治）</p>
<p>《千金》　內托散</p>
<p>人參　黃耆（制）　甘草（炙）　官桂　當歸　白芍藥（炒）　川芎　白芷　南山楂　厚朴（姜炒）　木香　防風</p>
<p>引加生薑，水煎服。</p>
<p><u>南金散</u>　必勝湯</p>
<p>見點外觸諸邪穢，痘陷灰滯黑焦塌，輕虛南金蠶荷葉，重實必勝最為佳。</p>
<p>【注】痘至見點之後，房中最要潔淨，一被邪穢所觸，則毒即陷於內矣。灰滯者，謂痘色灰白暗滯也。黑者，謂痘色紫黑也。焦者，謂痘形枯焦也。塌者，謂痘形平塌也。輕虛者，謂毒輕形氣虛也，以南金散主之；重實者，謂毒重形氣實也，以必勝湯主之。</p>
<p><u>南金散</u></p>
<p>白殭蠶（取直者，炒）　紫背荷葉（取霜後搭水者，各等分）</p>
<p>共為末，每服五分，或一錢，芫荽汁和黃酒少許調下。</p>
<p><u>必勝湯</u>（方見本條證治）</p>
<p><u>加味歸宗湯</u></p>
<p>熱未三朝齊湧出，毒火內發迅難當，歸宗湯內加紫草，石膏犀連歸尾良。</p>
<p>【注】熱未三朝者，發熱或半日或一日也。湧出者，痘湧出不循序也。此由毒火迅烈莫能約束，以歸宗湯加紫草、石膏、犀角、黃連、歸尾治之。</p>
<p><u>歸宗湯</u>（方見發熱證治）</p>
<p><u>清熱解毒湯</u>　涼血攻毒飲　《千金》內托散　歸宗湯</p>
<p>赤紫明澤解毒治，黑暗焦枯攻毒良，灰白亮虛內托散，灰白滯郁歸宗湯。</p>
<p>【注】凡痘見點，貴察其色。如赤紫明亮者，此毒盛血熱也，以清熱解毒湯主之；如黑暗乾枯者，此毒錮血凝也，以涼血攻毒飲主之；如灰白明亮者，此血氣虛而不榮也，以《千金》內托散主之；如灰白暗滯者，此毒氣鬱滯而不行也，以歸宗湯主之。</p>
<p><u>清熱解毒湯</u>　<u>涼血攻毒飲</u>　<u>《千金》內托散方</u>（俱見本條證治）</p>
<p><u>歸宗湯</u>（方見發熱證治）</p>
<p><u>紫草飲子</u>　歸宗湯</p>
<p>平塌板硬根鬆散，氣虛紫草飲木通，紫甲楂蟬參枳殼，根腳緊束主歸宗。</p>
<p>【注】凡痘見點，貴觀其形。若頂平不起，根腳鬆散，此氣虛不能載毒，而痘難宣發也，以紫草飲主之；若根腳緊束，此毒盛氣滯而內伏也，以歸宗湯主之。</p>
<p><u>紫草飲子</u></p>
<p>紫草　蟬蛻　人參　穿山甲（炒）　枳殼（麩炒）　山楂　木通</p>
<p>水煎服。</p>
<p><u>歸宗湯</u>（方見發熱證治）</p>
<p><u>歸宗湯</u></p>
<p>痘出稠密或黏連，總是梟毒不必言，惟以歸宗攻毒主，根松猶可緊硬難。</p>
<p>【注】痘出之形，貴審疏密。若稠密攢簇，黏連不分，總屬梟毒為害，惟以歸宗湯攻毒為主。其痘根腳鬆動者，猶屬可治；若緊束板硬者難治。</p>
<p><u>歸宗湯</u>（方見發熱證治）</p>

<h2>起脹順證</h2>
<p>三朝出齊漸次長，尖圓礙指腳紅活，頂漸放白肥潤滿，順證飲食二便和。</p>
<p>【注】三朝出齊者，謂見點三朝俱出齊也。漸次長者，謂痘形漸次長也。尖圓礙指者，謂痘形尖圓摸之礙指也。腳紅活者，謂痘根腳紅活也。頂漸放白者，痘頂漸漸放白光瑩也。肥者，謂痘形肥實也。潤者，謂痘色潤澤也。滿者，謂痘體充滿也。順證飲食二便和者，謂飲食二便如常調和也。</p>

<h2>起脹險證</h2>
<p>起脹頂陷灰或紫，稠密嬌紅不綻蒼，形色雖順夾雜險，證險神清胃壯康。</p>
<p>【注】起脹頂陷者，謂痘頂凹陷也。灰者，謂痘色灰白也。紫者，痘色赤紫也。稠密者，痘色稠密成攢也。嬌紅者，謂痘色紅而嬌嫩也。不綻蒼者，謂痘形不舒綻，色不蒼老也。此皆起脹險證也。又有形色雖順而夾雜病者，雖順恐變為險也。若痘之形色雖險，而神氣清爽，飲食強美，雖險將化為順也。此順中險，險中順，不可不詳辨之。</p>

<h2>起脹逆證</h2>
<p>起脹肉腫痘不腫，根血散亂頂平塌，紫黯乾枯灰自滯，名為逆證勢多差。</p>
<p>【注】起脹肉腫痘不腫者，謂或頭面或周身浮腫如瓠瓜之狀，而痘反不腫脹。此氣血不能拘攝毒氣，致毒散漫也。根血散亂者，謂根腳血色散亂，此毒迫血，不歸附於痘也。頂平塌者，謂痘頂不起發也。此毒火錮於氣分，不能充發也。紫黯者，痘色紫黯不明，此毒熾血凝也。乾枯者，枯不潤澤，此血為毒火燔灼也。灰白滯者，謂痘色灰白黯滯，此毒火太甚，氣血鬱滯也。此皆起脹逆證，勢多難救。</p>

<h2>起脹證治</h2>
<p>痘當起脹漸尖圓，紅潤根松體厚堅，平凹嫩白為虛證，赤紫板塌是毒殘。更有風寒滯熱鬱，毒不透達起發難，察痘形色分所屬，合證虛實寒熱參。</p>
<p>【注】痘出齊之後，當漸漸依次起脹，其形頂尖肥圓，其色紅活滋潤，根腳松綻，體厚皮堅皆起脹，順痘也。平者，謂平扁不脹。凹者，謂頂陷不起。嫩者，謂皮薄嬌嫩，白者謂色白不紅，此皆為氣血虛弱。赤者，深紅而豔。紫者，深赤而黯。板者，板硬不綻。塌者，平塌不起。此皆毒熱傷殘，更有風寒外束，滯熱內郁，使毒不得透出而起發也。醫者，當察痘之形色，分其所屬，合其病證，虛實寒熱，參詳施治，庶無差謬矣。</p>
<p><u>保元化毒湯</u></p>
<p>平凹灰白皮嫩亮，倦怠氣乏不渴煩，保元化毒參耆草，芎歸植甲芷香蠶。</p>
<p>【注】痘不如期起脹，若平扁頂凹，其色灰白，皮薄嫩亮，更現倦怠氣乏，不渴不煩等虛證者，此氣血虛弱，不能起發其毒也。宜用保元化毒湯主之。</p>
<p><u>保元化毒湯</u></p>
<p>人參　黃耆（蜜炙）　甘草（炙）　當歸　南山楂　穿山甲（炒）　白芷　木香　殭蠶（炒研）　川芎</p>
<p>引加煨姜，水煎服。</p>
<p><u>必勝湯</u>　歸宗湯</p>
<p>豔紅紫黯不起脹，板硬平塌不綻松，證見陽熱一切證，急服必勝或歸宗。</p>
<p>【注】痘當起脹之時，若色豔紅紫，黯而不起脹，板硬平塌，而不綻松，更見陽熱煩躁，便閉悶亂等證者，此毒火錮滯，氣血不能領載其毒也。急用必勝湯，或歸宗湯，庶或逆中求生也。</p>
<p><u>必勝湯</u>（方見見點證治）</p>
<p><u>歸宗湯</u>（方見發熱證治）</p>
<p><u>蘇解散</u></p>
<p>外因風寒痘不起，淺淡黯滯不潤紅，發熱惡寒無汗表，蘇解散發自然松。</p>
<p>【注】痘當起脹之時，偶為風寒外襲，閉塞痘毒，不能起脹者，其色則淺淡、黯滯、不潤，其證則現發熱、惡寒、無汗，宜用蘇解散透發其毒，自然松而起矣。</p>
<p><u>蘇解散</u>（方見見點證治）</p>
<p><u>寬中快癍湯</u></p>
<p>傷食滯熱鬱不起，惡食腹熱便臭黏，快癍透毒加陳木，減葛蒡穗桔前蟬。</p>
<p>【注】起脹之時，過於飲食，滯熱內郁，痘不起脹。其現證懶食惡食，肚皮發熱，大便臭黏，宜用寬中快癍湯主之。其方即寬中透毒飲加入陳皮、木香，減去葛根、牛蒡子、荊芥穗、桔梗、前胡、蟬蛻。</p>
<p><u>寬中快癍湯</u></p>
<p>青皮（醋炒）　陳皮　枳殼（炒）　南山楂　麥芽（炒）　木香　黃連（生）　連翹（去心）　厚朴（炒）　甘草（生）</p>
<p>引用生薑、燈心。水煎服。</p>

<h2>灌漿順證</h2>
<p>順證七朝漿自行，先起先灌次第明，由紅轉白漸肥澤，九日蒼蠟顯痂形。</p>
<p>【注】灌漿順證者，因氣盈血附，其毒易化，至七朝不期行而自行也。先起先灌，次第明者，謂痘先起脹者，當先灌漿，自頭面以及周身也。由紅轉白，漸肥澤者，謂痘先見紅點，由紅轉白，血變成漿，漸漸肥滿而光澤也。至九日漿老，則蒼如黃蠟色，而顯結痂之形矣。</p>

<h2>灌漿險證</h2>
<p>灌漿漿清不按期，行遲收早總非宜，亮軟根豔並水泡，不雜他證險可醫。</p>
<p>【注】痘當灌漿之時，漿清不濃，及不按期而漿行遲者，皆氣血虛也。漿行收早者，是毒熱盛也。軟薄者，謂痘皮不能堅實，恐其易於損破，則氣泄而漿難成也。根豔者，謂痘根赤豔，熱在血分，毒未盡化也。水泡者，水泡夾雜於痘中，蓋因脾虛多濕也。此皆險證；若不夾雜他證，雖險亦可醫也。</p>

<h2>灌漿逆證</h2>
<p>紫黑灰白漿不行，癍爛癢塌痘殼空，稠密無漿目不閉，已閉行漿復開凶。</p>
<p>【注】痘至行漿之時，其色紫黑或灰白，而漿不行者，非梟毒內蘊，錮滯氣血，即虛弱不能領載其毒也。癍爛者，謂漿未成而腐爛也。癢塌者，謂行漿時作癢塌也。痘殼空者，謂殼空而無漿也。稠密無漿者，謂稠密不分顆粒，而復乾枯無漿也。目不閉者，謂痘出太稠密，而眼目不封也。目已閉復開凶者，謂起脹時其目已閉，行漿時目忽復開也。此皆灌漿逆證，必主凶也。</p>

<h2>灌漿證治</h2>
<p>毒化漿行領載功，膿窠充滿根暈紅，板黃灰滯紫黯熱，地紫形焦毒熱凝。根暈淡紅血虧少，頂陷灰白氣不盈，皮薄漿清根無暈，氣虛血縮甚分明。</p>
<p>【注】起脹既順，而按日毒化漿行，乃氣領血載之功也。故發時膿窠充滿，根暈紅活，皆灌漿順痘也。板黃者，謂板硬幹黃，乃毒盛凝結氣血也。灰滯者，謂灰白黯滯，乃毒盛鬱滯氣血也。紫黯者，痘色紫黯，乃毒盛血不化膿也。地界色紫，痘形焦黑，乃毒火灼乾血液也。根腳之暈紅色淺淡，乃血不足而虧少也。頂陷不起，灰白無漿，乃氣不足不充盈也。若痘皮薄、漿清、根無紅暈，乃氣血虛縮，其用峻補無疑也。</p>
<p><u>清毒活血湯</u></p>
<p>板灰紫黯漿不生，清毒活血地歸茸，楂芍翹蒡芩連桔，木通參耆大酌行。</p>
<p>【注】痘不如期灌漿，若板硬幹黃，或灰滯紫黯乾枯，此皆毒火傷其氣血而漿不行也，俱以清毒活血湯為主。其方即紫草茸、當歸、木通、生地、白芍、連翹、牛蒡子、南山楂、桔梗、黃連、黃芩、人參、黃耆是也。本方中有人參、黃耆，形氣怯弱者宜之；若形氣壯實者，當減去人參、黃耆。便秘加大黃，臨時當酌而行之可也。</p>
<p><u>清毒活血湯</u></p>
<p>紫草茸　當歸　木通　生地黃　白芍（酒炒）　連翹（去心）　牛蒡子（炒研）　南山楂　桔梗　黃連　黃芩　人參　黃耆（生）</p>
<p>引加燈心，水煎服。便秘者，加大黃。</p>
<p><u>加味歸宗湯</u></p>
<p>灌漿地紫形焦黑，毒火熾盛氣血凝，歸宗湯內加歸尾，紅紫犀連山甲丁。</p>
<p>【注】痘當灌漿之時，地界紅紫，痘形焦黑，而漿不行，此毒火熾盛，氣血錮滯也。急用歸宗湯主之，本方中加歸尾、紅花、紫草、犀角、黃連、穿山甲、地丁。</p>
<p><u>加味歸宗湯</u>（方見發熱證治）</p>
<p>《千金》　內托散</p>
<p>淡紅頂陷無漿膿，氣血虛失領載功，《千金》內托散堪服，氣充毒化自漿生。</p>
<p>【注】痘灌漿時，若色淡紅，或頂凹陷又無膿漿者，此氣血虛弱，失其領載之功，宜《千金》內托散補之。氣充毒化，而漿自生矣。</p>
<p>《千金》　內托散方見見點證治）</p>
<p><u>參歸鹿茸湯</u></p>
<p>皮薄漿清根無暈，氣虛血縮變須臾，參歸鹿茸湯峻補，參歸鹿茸草黃耆。</p>
<p>【注】痘形皮薄、漿清、根色無紅暈者，此氣虛血縮，惟恐變在須臾也。以參歸鹿茸湯峻補氣血，漿生毒化，庶得生矣。</p>
<p><u>參歸鹿茸湯</u></p>
<p>人參　鹿茸（白酒炙）　歸身　甘草（炙）　嫩黃耆（蜜炙）</p>
<p>引加糯米，水煎服。</p>

<h2>收靨順證</h2>
<p>十朝漿足應收靨，先蠟後慄似螺形，不疾不徐循次結，痂潤身和順證明。</p>
<p>【注】十朝漿足者，謂應收靨結痂之期，然必先如蠟黃，後如慄殼之色，痂似旋螺高起，則為上吉之痘。不疾不徐者，謂先蒼老者先收靨結癡，次蒼老者次收靨結痂，從上而下，循次而結。且更痂潤有光，身和無病。為順證無疑矣。</p>

<h2>收靨險證</h2>
<p>險證漿足色不蒼，停漿不靨或爛傷，痂色紫黑不即脫，便調食美不須慌。</p>
<p>【注】收靨險證，謂漿雖足而色不蒼也。停漿不靨，謂過期漿不靨結也。爛者，謂痘顆潰爛也。傷者，謂癢抓傷損也。痂色紫黑者，謂痘痂色紫黑也不即脫者，謂痘雖結痂不即脫落也。已上諸證，皆收靨險證。若二便調和，飲食強美，則險化為順，不須驚慌也。</p>

<h2>收靨逆證</h2>
<p>不靨外剝為逆證，麩薄黑黯淡白凶，痂靨黏連終不脫，雖脫乾枯亦死形。</p>
<p>【注】不靨外剝者，謂痘不待收靨而皮若剝去，此名倒靨，則為逆證。麩薄黯黑者，謂痘痂形色若麩之薄、若煤之黑；淡白者，謂痂色淡白無光，故皆為凶也。黏連不脫者，謂膿汁黏連久不脫落也。雖脫乾枯者，謂痘痂雖脫而乾枯不潤也。此二者亦為死形也。</p>

<h2>收靨證治</h2>
<p>漿足蒼老頂微焦，漸次收靨不須療，太遲太速皆非吉，須辨虛毒濕火條。漿清皮嫩為虛象，焮赤潰臭毒熱淆，漿水浸漬濕淫勝，靨速窠燥火煎熬。</p>
<p>【注】漿至充足，其色蒼老，痘頂微焦，循次收靨，皆收靨順證，不須療治也。太遲者，謂當靨不靨也。太速者，謂不當靨而靨也。皆非吉痘，然當辨其所屬，或不足、或毒盛、或屬濕飲、或屬火盛，須按證治之。如漿清皮嫩，此屬不足難斂也。焮赤潰臭，此屬毒盛斂也。漿水浸漬。此屬濕盛難斂也。靨速窠燥，此屬火盛難斂早也。治者須詳辨之。</p>
<p><u>回漿飲</u></p>
<p>皮嫩漿清收斂遲，此證當從不足醫，回漿參苓白朮草，首烏白芍炙黃耆。</p>
<p>【注】痘至收斂之時，當靨不靨，皮嫩漿薄，現證身涼、手足冷、二便不實者，此原氣不足虛證也。宜用回漿飲補之，助其收結。</p>
<p><u>回漿飲</u></p>
<p>人參　黃耆（蜜炙）　白茯苓　白朮（土炒）　何首烏（炙）　白芍（炒）　甘草（炙）</p>
<p>引用煨姜，水煎服。</p>
<p><u>大連翹飲</u></p>
<p>焮赤潰臭因毒盛，大連翹飲諸熱清，柴芩歸芍車梔草，翹蒡荊防蟬滑通。</p>
<p>【注】痘當收斂之時，有因毒盛而難斂者，更現證焮腫而赤，潰爛而臭，通身大熱，煩渴不寧，此毒氣太盛之故也。須用大連翹飲以解之。</p>
<p><u>大連翹飲</u></p>
<p>連翹（去心）　防風　牛蒡子（炒研）　荊芥　黃芩　當歸　蟬蛻　柴胡　滑石　梔子　赤芍　車前子　木通　甘草（生）</p>
<p>引加燈心，水煎服。</p>
<p><u>除濕湯</u></p>
<p>遍體浸漬出水漿，證屬濕飲在脾鄉，除濕赤苓豬通澤，薄桂蒼防白朮羌。</p>
<p>【注】痘當收斂之時，有因濕盛而不得斂者。其現證輕則有孔漏漿；重則遍體潰爛，肚腹脹，小便短，皆濕飲為患也。須用除濕湯以利之，濕除而痘自靨矣。</p>
<p><u>除濕湯</u></p>
<p>羌活　蒼朮（米泔水浸，炒）　防風　赤苓　豬苓　澤瀉　白朮（土炒）　木通　薄桂</p>
<p>引加生薑、燈心，水煎服。</p>
<p><u>清毒散</u></p>
<p>靨速皆因是火傷，遍體窠燥異尋常，清毒歸芍連丹草，翹蒡通花生地黃。</p>
<p>【注】痘不當收斂之時，忽一時收斂者，更現證周身窠粒乾燥，口渴發熱，煩急不寧，此毒火壅盛之故也。宜用清毒散主之。</p>
<p><u>清毒赦</u></p>
<p>生地　赤芍　連翹（去心）　金銀花　牛蒡子（炒研）　木通　黃連　當歸　丹皮　甘草（生）</p>
<p>水煎服。</p>

<h2>結痂落痂順證</h2>
<p>順證結痂次序脫，瘢痕潤滿色紅活，額膝遲落不足慮，陰陽相濟自然和。</p>
<p>【注】結痂順證，謂痘結痂依次序而脫落也。瘢痕潤滿者，謂瘢痕潤而不燥，滿而不陷也。紅活者，謂瘢痕不赤，而色紅活也。若周身之痂落盡，而額膝遲落者，不足慮也。蓋頭額為孤陽，腳膝為孤陰，必待陰陽相濟，而痂自落矣。</p>

<h2>結痂落痂險證</h2>
<p>險證結痂不盡脫，瘢痕乾燥少紅活，餘毒痕色多紫黯，痘後必發火瘍疴。</p>
<p>【注】結痂險證，謂痘結痂不盡脫也。瘢痕乾燥者，謂瘢痕不潤澤也。已上二證，固屬險證。若飲食強美，二便調和，雖險不足慮也。餘毒者，謂痘後餘毒未盡解也。其色紫黯者，乃餘毒之熱留於血分也。瘍疴者，謂其毒留久，必發痘毒火瘡也。</p>

<h2>結痂落痂逆證</h2>
<p>逆證結痂痂不脫，痂脫痕色白不紅，痘盤光紫或枯黯，氣乏形羸何以生。</p>
<p>【注】結痂逆證，謂痘結痂日久不脫也。痂已脫落，其瘢色純白不紅，此血脫虛甚也。痘盤光紫者，謂痘痕浮光色紫，此毒焰外熾也。枯黯者，謂痘痕乾枯黑黯，此毒錮血死也。氣乏形羸者，謂痘落痂之後，其兒元氣虛乏，形羸難支，將何恃以生也。</p>

<h2>結痂落痂證治</h2>
<p>痂厚光澤如栗色，痂落瘢紅潤滿平，乾燥不落血分熱，周痂浸淫濕所乘。半掀半連肌表熱，瘢紫黑焦毒未清，色赤凸起為風熱，色白凹陷是虛形。</p>
<p>【注】痂厚光潤如栗色者，謂結痂厚而不薄，不幹不濕，不黑不白，如慄殼色。痂落瘢紅澤滿平者，謂痂落瘢痕色紅，潤澤，平滿不凸不凹，皆結痂、落痂順痘也。痂乾燥不落者，乃血分熱也。圍痂浸淫，乃濕邪也。半掀半連乃肌表熱也。瘢紫黑焦，乃毒未清也。若赤而凸起，乃風熱盛也。白而凹陷，乃氣血虛也。治者須詳辨之。</p>
<p><u>涼血解毒湯</u></p>
<p>結痂乾燥不潤澤，難落須知血分熱，涼血解毒歸地紫，丹紅翹芷連甘桔。</p>
<p>【注】痘至結痂之後，當落不落者，現證乾燥不潤，根色紅豔，渴欲飲冷，煩急不寧，此毒熱鬱於血分故也。宜用涼血解毒湯主之，熱清而痂自落矣。</p>
<p><u>涼血解毒湯</u></p>
<p>當歸　生地黃　紫草　丹皮　紅花　連翹（去心）　白芷　川黃連　甘草（生）　桔梗</p>
<p>引加燈心，水煎服。</p>
<p><u>五苓散</u></p>
<p>結後根腳漏水漿，甚則潰爛乃濕傷，五苓散中豬澤桂，茯苓白朮更相當。</p>
<p>【注】痘當已結未落之時，根腳浸漏水漿，甚則周身潰爛，小水短澀，大便溏泄，此濕勝浸淫之故也。宜用五苓散分利之，濕除而癡自落矣。</p>
<p><u>五苓散</u></p>
<p>豬苓　澤瀉　肉桂　茯苓　白朮（土炒）</p>
<p>引加燈心，水煎服。</p>
<p><u>荊防解毒湯</u></p>
<p>半掀半連在表熱，似落不落勢纏綿，荊防解毒芍地草，金銀通桔骨翹攢。</p>
<p>【注】痘當落痂之後，宜落不落，其痂一半掀起，一半咬緊。現證身熱乾燥，肌膚紅赤。此熱在肌表之證，宜荊防解毒湯主之。</p>
<p><u>荊防解毒湯</u></p>
<p>荊芥　防風　赤芍藥　生地黃　甘草（生）　金銀花　木通　桔梗　地骨皮　連翹（去心）</p>
<p>引加生薑，水煎服。</p>
<p><u>黃連解毒加味湯</u></p>
<p>痂落瘢紫黑與焦，毒熱鬱結未曾消，解毒芩連梔子柏，加丹生地草金翹。</p>
<p>【注】痘當落癡之後，其瘢或紫或焦或黑，現證通身壯熱，煩渴不寧，皆因灌溉時漿未充足，毒氣未盡化故也。均宜黃連解毒湯加生地、連翹、丹皮、金銀花、甘草主之。</p>
<p><u>黃連解毒加味湯</u></p>
<p>黃連　黃芩　梔子　黃柏　丹皮　生地黃　甘草（生）　金銀花　連翹（去心）</p>
<p>引加燈心，水煎服。</p>
<p><u>解毒防風湯</u></p>
<p>落後瘢赤作腫形，內熱未解復受風，解毒黃芩生地草，翹蒡荊防金芍升。</p>
<p>【注】痘當落痂之後，瘢凸不平，色赤而豔，或發熱，或作癢，皆血有餘熱，復外感於風故也。宜解毒防風湯主之。</p>
<p><u>解毒防風湯</u></p>
<p>黃芩　生地黃　甘草　連翹（去心）　牛蒡子（炒研）　荊芥　防風　金銀花　赤芍　升麻</p>
<p>引加生薑，水煎服。</p>
<p><u>十全大補湯</u></p>
<p>落痂凹陷最可虞，色白形羸氣血虛，大補參苓白朮草，歸芎芍地桂黃耆。</p>
<p>【注】痘當落痂之後，其瘢凹而不起，色白不紅，現證精神倦軟，飲食懶少，此氣血兩虛之證也。宜十全大補湯主之。</p>
<p><u>十全大補湯</u></p>
<p>人參　茯苓　白朮（土炒）　甘草（炙）　當歸　川芎　白芍（炒）　熟地黃　肉桂　黃耆（蜜炙）</p>
<p>引加煨姜，水煎服。</p>

<h1>卷二</h1>

<h2>痘形並證治門</h2>

<h3>面部吉凶論</h3>
<p>面為諸陽聚會之所，其部位各有所屬。欲識痘出之吉凶，須按部位驗之，則立判矣。如額屬心位，自印堂以上，髮際以下，至日月兩角，若先見點，先作漿，先結靨者，皆惡候也。以心為君主，義不受邪，先見於是位者，乃毒發於心，故非吉兆也。左頰屬肝，右頰屬肺。若兩頰先見紅點，磊落分明者吉；如相聚成塊地界不清，肉體腫硬者凶。蓋肝藏魂，肺藏魄，梟毒侵犯，則魂魄將離，安望其有生意乎？頦下屬腎，自承漿以至兩頤，先見點、先灌、先靨者吉。誠以此位雖系腎部，而三陰三陽之脈，皆聚於此，先發先灌先靨者，乃陰陽和暢，故可治也。至若鼻屬脾臟，位在中央，所最忌者，準頭先出與先靨也。蓋脾土榮養於四臟，若毒發於脾，是脾敗矣。脾敗則四臟亦隨之而敗；即纏綿時日，亦不過苟延性命而已。夫耳為腎竅，又少陽相火之脈行耳前後。故凡耳輪先見紅點者，乃火毒燔灼，難以撲滅，非吉象也。最可喜者，口唇四圍先出先灌先靨也。以陽明之脈俠口環唇，胃與大腸主之，多氣多血之處，無物不受，故主吉也。此臟腑部位之要，須詳察於平時，庶能權宜於臨證也。</p>
<figure>
<img data-orig-src="urn:270:03639.jpg" alt="面部吉凶圖">
</figure>

<h3>矇頭</h3>
<p>痘瘡貫頂號矇頭，毒參陽位最可憂，形尖松肌通聖治，紅腫如瓜藥枉投。</p>
<p>【注】頭為諸陽之會，遍身稀疏而頭獨稠密者，名曰矇頭，此毒參陽位也。若痘形稍尖圓者，當以松肌通聖散治之。設頭紅腫如瓜，是為不治之證，即投藥餌，終屬無濟。</p>
<figure>
<img data-orig-src="urn:270:03640.jpg" alt="矇頭圖">
</figure>
<p>看痘訣曰：三五相連恐不吉，四六排牽定</p>
<p>是凶，一二上下皆吉道，雙單挾處不須憂。</p>
<p><u>松肌通聖散</u></p>
<p>荊芥　羌活　牛蒡子（炒、研）　防風　紫草　紅花　青皮　當歸　赤芍　紫花地丁　蜂房　山楂　木通　</p>
<p>引加蘆筍、芫荽，水煎服。</p>
<p>【方歌】松肌通聖藥最靈，荊芥羌蒡共防風，紫草紅花青歸芍，地丁蜂房楂木通。</p>

<h3>抱鬢</h3>
<p>兩鬢出痘貴稀朗，稠密黏連火毒狂，松肌通聖先透發，繼以歸宗攻毒良。</p>
<p>【注】兩鬢近於太陽，出痘稀朗則吉，若稠密黏連，名曰抱鬢，乃火毒狂盛也。宜先用松肌通聖散透發其毒，繼用歸宗湯攻其毒熱，庶可轉危為安。</p>
<figure>
<img data-orig-src="urn:270:03641.jpg" alt="抱鬢圖">
</figure>
<p><u>松肌通聖散</u>（方見矇頭證治）</p>
<p><u>歸宗湯</u>（方見發熱證治）</p>

<h3>蒙骩</h3>
<p>痘攢耳後名蒙骩，腎經伏毒最可憂；松肌歸宗兩酌用，燕脂貼法莫遲留。</p>
<p>【注】痘攢聚於耳後高骨，名曰蒙骩。此係毒火發自腎經，其證最惡。內服松肌通聖散，外用燕脂膏貼之。若更稠密炮熱者，以歸宗湯攻之。</p>
<figure>
<img data-orig-src="urn:270:03642.jpg" alt="蒙骩圖">
</figure>
<p><u>松肌通聖散</u>（方見矇頭證治）</p>
<p><u>燕脂膏</u></p>
<p>升麻煎濃湯去滓，用棉燕脂於湯內揉出紅汁，再加雄黃細末，調勻貼患處。</p>
<p><u>歸宗湯</u>（方見發熱證治）</p>

<h3>鎖眼</h3>
<p>兩眼周圍獨稠密，痘名鎖眼毒傷脾，外用燕脂膏貼法，內服清熱解毒宜。</p>
<p>【注】面部俱稀，兩眼周圍獨稠密者，名曰鎖眼也。乃毒熱熾盛，傷於脾經，外宜貼燕脂膏，內服清熱解毒湯。</p>
<figure>
<img data-orig-src="urn:270:03643.jpg" alt="鎖眼圖">
</figure>
<p><u>燕脂膏</u>（方見蒙骩證治）</p>
<p><u>清熱解毒湯</u>（方見見點證治）</p>

<h3>抱鼻</h3>
<p>痘如蠶種繞鼻端，毒聚脾肺證難延，外用燕脂塗鼻上，內服黃連解毒煎。</p>
<p>【注】面部俱稀，獨鼻梁左右密如蠶種者，名曰抱鼻。此乃毒聚脾肺，至危之證。先以燕脂塗膏於鼻上，繼用黃連解毒湯治之。</p>
<figure>
<img data-orig-src="urn:270:03644.jpg" alt="抱鼻圖">
</figure>
<p><u>燕脂膏</u>（方見蒙骩證治）</p>
<p><u>黃連解毒湯</u>（方見結痂落痂證治）</p>

<h3>鎖口</h3>
<p>鎖口梟毒伏脾經，或單或雙繞唇生，外用針刺燕脂法，內服瀉黃散即寧。</p>
<p>【注】一嘴角有痘一粒，較諸痘獨大，板硬無盤，名曰單鎖口。兩嘴角各有一粒，名曰雙鎖口。又口之上下四旁，連串環繞者，亦名鎖口。此毒擁於脾也。初出急以銀針挑破，外以燕脂膏貼之，內服瀉黃散，使痘轉紅活，庶可望生。</p>
<figure>
<img data-orig-src="urn:270:03645.jpg" alt="鎖口圖">
</figure>
<p><u>燕脂膏</u>（方見蒙骩證治）</p>
<p><u>瀉黃散</u></p>
<p>犀角　黃連　生地　青皮　木通　石膏　丹皮　荊芥穗　牛蒡子（炒、研）　大黃　紅花　紫花地丁</p>
<p>引加燈心，水煎服。</p>
<p>【方歌】鎖口瀉黃散最靈，犀連生地青木通，石膏丹皮荊牛蒡，大黃紅花合地丁。</p>

<h3>鎖唇</h3>
<p>鎖唇痘聚口唇內，腫裂干黃板硬實，瀉黃散內合豬尾，燕脂貼法莫少遲。</p>
<p>【注】痘出攢聚於唇內者，名曰鎖唇。輕則焦裂腫痛，重則板硬幹黃，此毒火發於脾臟也。急以瀉黃散合豬尾膏服之，外用燕脂貼法。若見黑色，則血凝毒錮，終無救矣。</p>
<figure>
<img data-orig-src="urn:270:03646.jpg" alt="鎖唇圖">
</figure>
<p><u>瀉黃散</u>（方見鎖口證治）</p>
<p><u>豬尾膏</u></p>
<p>取小雄豬尾尖血十數滴，和梅花冰片少許，即調於煎劑內服。</p>
<p><u>燕脂膏</u>（方見蒙骩證治）</p>

<h3>托腮</h3>
<p>托腮腮邊痘成攢，氣為毒阻起發難，急用黃連解毒治，板硬紫黯歸宗先。</p>
<p>【注】滿面俱稀，獨兩腮之痘攢聚成片者，名曰托腮。乃正氣為毒所阻，難以起發也。當見點之初，毒勢未成，即以黃連解毒湯解之。如板硬紫黯，以歸宗湯攻之。</p>
<figure>
<img data-orig-src="urn:270:03647.jpg" alt="托腮圖">
</figure>
<p><u>黃連解毒湯</u>（方見結痂落痂證治）</p>
<p><u>歸宗湯</u>（方見發熱證治）</p>

<h3>鎖項</h3>
<p>當喉攢聚名鎖項，毒結咽喉命必難，音啞聲嗆食難入，清金攻毒是良煎。</p>
<p>【注】頸項者，咽喉之籥管也。此處痘出攢聚，名曰鎖項。若不急治，迨毒攻咽喉，必發為腫痛，音啞聲嗆，湯水難下，多致不救。急用清金攻毒飲，庶或望生。</p>
<figure>
<img data-orig-src="urn:270:03648.jpg" alt="鎖項圖">
</figure>
<p><u>清金攻毒飲</u></p>
<p>牛蒡子（炒、研）　甘草（生）　苦桔梗　元參　枳殼（麩炒）　殭蠶（炒）　前胡　荊芥穗　大黃　山楂　蟬蛻　山豆根</p>
<p>引加燈心，水煎服。</p>
<p>【方歌】清金攻毒飲如神，牛蒡甘桔合元參，枳殼殭蠶前胡穗，大黃山楂蟬豆根。</p>

<h3>披肩</h3>
<p>披肩兩肩痘成攢，上下阻塞毒透難，清熱解毒湯投證，便秘歸宗又為先。</p>
<p>【注】兩肩之痘黏連成攢，其色赤紫滯黯，名曰披肩。此毒氣不松，上下阻塞也，以清熱解毒湯主之。大便秘者，以歸宗湯主之。</p>
<figure>
<img data-orig-src="urn:270:03649.jpg" alt="披肩圖">
</figure>
<p><u>清熱解毒湯</u>（方見見點證治）</p>
<p><u>歸宗湯</u>（方見發熱證治）</p>

<h3>聚背</h3>
<p>背間出痘不宜多，若逢攢聚命蹉跎，根鬆鬆肌燕脂貼，緊硬必勝湯可活。</p>
<p>【注】大凡毒發於背者，多關生死，至於出痘，更貴稀疏。若背間攢聚黏連者，名曰聚背。而亦當辨根腳之緊松。根松者，毒尚活動，內服松肌通聖散，外用燕脂膏貼之；根緊硬者，因毒錮血凝，急用必勝湯治之，然亦死中求活之一法耳。</p>
<figure>
<img data-orig-src="urn:270:03650.jpg" alt="聚背圖">
</figure>
<p><u>松肌通聖散</u>（方見矇頭證治）</p>
<p><u>燕脂膏</u>（方見蒙骩證治）</p>
<p><u>必勝湯</u>（方見見點證治）</p>

<h3>攢胸</h3>
<p>胸前出痘貴稀輕，攢聚黏連毒熱凝，速用涼膈攻毒飲，免使梟毒內里攻。</p>
<p>【注】胸膈乃心、肺二經部位，出痘稀少方吉。倘攢簇於此，名曰攢胸，乃毒熱所致也。當以涼膈攻毒飲主之，則梟毒不內侵矣。</p>
<figure>
<img data-orig-src="urn:270:03651.jpg" alt="攢胸圖">
</figure>
<p><u>涼膈攻毒飲</u></p>
<p>梔子（生）　黃連（生）　石膏（生）　荊芥　紫花　地丁　枳殼（麩炒）　桔梗　元參　生地　牛蒡子（炒、研）　大黃　赤芍　甘草（生）　薄荷　木通</p>
<p>引加燈心、竹葉，水煎服。</p>
<p>【方歌】涼膈攻毒治攢胸，梔連石膏荊地丁，枳桔元參生地蒡，大黃芍草薄木通。</p>

<h3>斷橋</h3>
<p>斷橋之痘形甚異，腰間絕無上下密，氣血阻滯毒熱壅，歸宗峻攻痘出吉。</p>
<p>【注】痘名斷橋者，腰間絕無一點，惟身之上下稠密也。蓋梟毒壅於上下，氣血阻於中宮，故致上下隔斷而成最惡之證。宜用歸宗湯攻之，使無痘處透出，方化為吉也。</p>
<figure>
<img data-orig-src="urn:270:03652.jpg" alt="斷橋圖">
</figure>
<p><u>歸宗湯</u>（方見發熱證治）</p>

<h3>纏腰</h3>
<p>腰為腎候痘宜疏，連珠環繞奈何如，治宜攻毒莫少待，歸宗急服患能除。</p>
<p>【注】腰為腎候，痘宜稀疏。若連珠環繞，名曰纏腰，此毒伏於腎也。治以攻毒為主，宜用歸宗湯治之。</p>
<figure>
<img data-orig-src="urn:270:03653.jpg" alt="纏腰圖">
</figure>
<p><u>歸宗湯</u>（方見發熱證治）</p>

<h3>囊腹</h3>
<p>囊腹腹前痘如囊，梟毒衝突勢猖狂，透毒松肌通聖散，攻毒歸宗湯甚良。</p>
<p>【注】腹前出痘，狀如囊聚，名曰囊腹。是梟毒衝突，勢甚猖狂也。此地近於臟腑，毒易內攻，須先用松肌通聖散透發其毒，再用歸宗湯以攻其毒，使地界分明，根腳鬆動，庶無虞矣。</p>
<figure>
<img data-orig-src="urn:270:03654.jpg" alt="囊腹圖">
</figure>
<p><u>松肌通聖散</u>（方見矇頭證治）</p>
<p><u>歸宗湯</u>（方見發熱證治）</p>

<h3>鱗坐</h3>
<p>鱗坐兩臀痘若鱗，急急治之莫逡巡；平扁灰滯通聖效，板硬紫黯歸宗神。</p>
<p>【注】鱗坐者，兩臀之痘聚集如鱗也。因毒火太甚，攢聚於至陰之地。若不急治，變如反掌。如平扁灰滯者，松肌通聖散主之；板硬紫黯者，歸宗湯主之。</p>
<figure>
<img data-orig-src="urn:270:03655.jpg" alt="鱗坐圖">
</figure>
<p><u>松肌通聖散</u>（方見矇頭證治）</p>
<p><u>歸宗湯</u>（方見發熱證治）</p>

<h3>囊球</h3>
<p>囊球痘密在腎囊，毒聚於斯最難當，即用散結湯調治，毒宣熱解始安康。</p>
<p>【注】腎囊者，乃腎之外候關要處也。若痘出稠密，乃毒聚於斯也。宜用散結湯主之，疏解通暢，庶可愈矣。</p>
<figure>
<img data-orig-src="urn:270:03656.jpg" alt="囊球圖">
</figure>
<p><u>散結湯</u></p>
<p>荊芥　羌活　牛蒡子（炒）　升麻　川芎　丹皮　紫花地丁　赤芍　木通　紫草　青皮　山楂</p>
<p>引加蘆筍十株，水煎服。</p>
<p>【方歌】散結湯中藥堪誇，荊芥羌蒡共升麻，川芎丹皮地丁芍，木通紫草青山楂。</p>

<h3>抱膝</h3>
<p>兩膝之痘獨稠密，因地命名為抱膝，須防行漿難下達，速用松肌通聖治。</p>
<p>【注】抱膝者，遍身痘出稀疏，獨兩膝攢簇如餅。此毒氣凝聚於膝，至行漿時恐難下，達於足脛也。宜用松肌通聖散加牛膝透之，功效甚速。</p>
<figure>
<img data-orig-src="urn:270:03657.jpg" alt="抱膝圖">
</figure>
<p><u>松肌通聖散</u>（方見矇頭證治）</p>

<h3>無根</h3>
<p>足踝以下痘無形，毒熱錮蔽勢多凶，速宜驅毒扶脾氣，快癍越婢湯有功。</p>
<p>【注】足踝以下屬於脾經，若周身有痘而此地獨無者，名曰無根，是毒滯於脾也。但足為至陰之地，非建立中州，發越脾氣，不能下達，故用快癍越婢湯以發之。</p>
<figure>
<img data-orig-src="urn:270:03658.jpg" alt="無根圖">
</figure>
<p><u>快癍越婢湯</u></p>
<p>黃耆（蜜制）　桂枝　防風　白芍藥（炒）　甘草（生）</p>
<p>引用生薑、紅棗，水煎服。</p>
<p>【方歌】快癍越婢藥最靈，黃耆桂枝及防風，白芍甘草薑棗引，煎服之後痘自生。</p>

<h3>蛇皮</h3>
<p>蛇皮痘出似蛇皮，隱隱簇簇漫無拘，毒輕歸宗湯調治，毒重必勝豬尾宜。</p>
<p>【注】痘出叢簇成片，散漫無拘，名曰蛇皮。見點之初，視其隱隱簇簇，細密無倫，乃毒火所致。以歸宗湯攻其毒，甚者以必勝湯佐以豬尾膏救之。</p>
<figure>
<img data-orig-src="urn:270:03659.jpg" alt="蛇皮圖">
</figure>
<p><u>歸宗湯</u>（方見發熱證治）</p>
<p><u>必勝湯</u>（方見見點證治）</p>
<p><u>豬尾膏</u>（方見鎖唇證治）</p>

<h3>蠶種</h3>
<p>痘出形如蠶布種，梟毒勢重逆而凶，速用歸宗湯救治，毒松痘起可望生。</p>
<p>【注】痘出稠密如蠶布種者，名曰蠶種。乃梟毒太重，凶逆之甚。速用歸宗湯攻之，使毒松痘起，方可望生。</p>
<figure>
<img data-orig-src="urn:270:03660.jpg" alt="蠶種圖">
</figure>
<p><u>歸宗湯</u>（方見發熱證治）</p>

<h3>燕窩</h3>
<p>痘形累累似燕窩，聯絡細密不成顆，外用燕脂點痘上，內服涼血解毒和。</p>
<p>【注】痘出累累，聯絡細密，不成顆粒，故謂之燕窩。宜外用燕脂膏貼法，內服涼血解毒湯和之。</p>
<figure>
<img data-orig-src="urn:270:03661.jpg" alt="燕窩圖">
</figure>
<p><u>燕脂膏</u>（方見蒙骩證治）</p>
<p><u>涼血解毒湯</u>（方見結痂落痂證治）</p>

<h3>鼠跡</h3>
<p>四五相連名鼠跡，周身為重少見輕，速用歸宗攻毒熱，相併成泡始堪生。</p>
<p>【注】痘出四五粒，或六七粒，相聚黏連者，名曰鼠跡。見一二處者輕，見周身者為重。速用歸宗湯攻之，令相併成泡，其毒方解，始可望生。</p>
<figure>
<img data-orig-src="urn:270:03662.jpg" alt="鼠跡圖">
</figure>
<p><u>歸宗湯</u>（方見發熱證治）</p>

<h3>疊錢</h3>
<p>痘形平伏無顆粒，團團攢聚若疊錢，外用燕脂調貼法，內服涼血攻毒痊。</p>
<p>【注】痘已見點，平伏不起，顆粒不分，團團攢聚，狀若疊錢者，此血熱毒盛也。外用燕脂膏貼之，內以涼血攻毒飲治之。</p>
<figure>
<img data-orig-src="urn:270:03663.jpg" alt="疊錢圖">
</figure>
<p><u>燕脂膏</u>（方見蒙骩證治）</p>
<p><u>涼血攻毒飲</u>（方見見點證治）</p>

<h3>環珠</h3>
<p>痘出圍繞若環珠，毒氣壅滯宜早圖，清熱解毒為妙劑，毒解漿生患自除。</p>
<p>【注】痘名環珠者，以出而圍繞，形若環珠也。此毒氣壅滯所致，宜早圖治，以清熱解毒湯主之，使毒解漿生，其患自除矣。</p>
<figure>
<img data-orig-src="urn:270:03664.jpg" alt="環珠圖">
</figure>
<p><u>清熱解毒湯</u>（方見見點證治）</p>

<h3>浮萍</h3>
<p>視之有點按無形，參差紫黯若浮萍，速用涼血攻毒劑，能使毒松色轉紅。</p>
<p>【注】浮萍者，視之有點，按之無形，參差不齊，痘色紫黯，狀如浮萍也。此乃血瘀毒熾，非急攻不可。速用涼血攻毒飲攻之，能使毒松色轉紅活，庶可望生。</p>
<figure>
<img data-orig-src="urn:270:03665.jpg" alt="浮萍圖">
</figure>
<p><u>涼血攻毒飲</u>（方見見點證治）</p>

<h3>蟹爪</h3>
<p>痘形連貫顆碎密，上闊下細蟹爪形，起脹根松毒始解，清熱解毒服有功。</p>
<p>【注】蟹爪者，痘形連貫，顆粒碎密，上闊下細，如蟹爪之狀。急用清熱解毒湯治之，使連貫處起脹根松，其毒可解也。</p>
<figure>
<img data-orig-src="urn:270:03666.jpg" alt="蟹爪圖">
</figure>
<p><u>清熱解毒湯</u>（方見見點證治）</p>

<h3>㹄沙</h3>
<p>痘形歪斜復扁闊，無頂無盤名㹄沙，通聖歸宗酌量用，頂起根松痘始佳。</p>
<p>【注】㹄沙者，痘形扁闊，歪斜不圓，無頂無盤，若㹄沙細小，宜先用松肌通聖散主之。若色紫黯者，歸宗湯主之。能頂起根松，始為佳境。</p>
<figure>
<img data-orig-src="urn:270:03667.jpg" alt="㹄沙圖">
</figure>
<p><u>松肌通聖散</u>（方見矇頭證治）</p>
<p><u>歸宗湯</u>（方見發熱證治）</p>

<h3>血泡</h3>
<p>痘夾血泡因肺熱，或紫或赤微甚別，內服涼血解毒湯，外用針刺出惡血。</p>
<p>【注】痘當起脹時，忽有小泡夾痘而出，漸漸長成，如白果大，毒甚由紫，毒微則赤，皆謂之血泡。此因毒熱在肺，傳於皮膚，大小不一。須內服涼血解毒湯，外用銀針刺破，流出惡血，方保無恙。若不急治，聽其自破，惡汁流染，痘亦因之赤爛矣！治者宜詳記之。</p>
<figure>
<img data-orig-src="urn:270:03668.jpg" alt="血泡圖">
</figure>
<p><u>涼血解毒湯</u>（方見結痂落痂證治）</p>

<h3>水泡</h3>
<p>水泡濕淫克脾經，手足稠密身面輕，內服加味保元劑，外塗胡荽官粉靈。</p>
<p>【注】水泡者，形大皮薄，內含一包清水。蓋因濕淫之氣侵克脾經，故身面俱少，手足獨密，以四肢屬脾故也。須服加味保元湯，外用銀針刺破，以胡荽酒調官粉塗患處，若延遲不治，變成癢塌，則難救矣。</p>
<figure>
<img data-orig-src="urn:270:03669.jpg" alt="水泡圖">
</figure>
<p><u>加味保元湯</u></p>
<p>人參　豬苓　澤瀉　白朮（土炒）　黃耆（蜜炙）　赤茯苓　甘草（炙）</p>
<p>引用生薑，水煎服。</p>
<p>【方歌】加味保元功最捷，人參豬苓共澤瀉，白朮黃耆赤茯苓，甘草生薑同一列。</p>
<p><u>胡荽酒</u></p>
<p>胡荽（切碎，四兩）　黃酒（半斤）</p>
<p>同煎，勿令泄氣，候溫調官粉，搽敷破處。</p>

<h3>肉腫瘡不腫</h3>
<p>瘡未起脹肉腫浮，皮光色豔最堪愁，赤豔羌活救苦治，淡紅參歸大補求，通身盡赤毒熱熾，速以歸宗及早投。</p>
<p>【注】痘當起脹時，自頭及身，漸次同痘浮起，此氣領血載，其毒外發也。如頭身之肉先腫，皮色赤豔而痘瘡不腫，此為毒邪有餘，不受正制，宜用羌活救苦湯。若皮色淡紅者，乃氣血不足，不能拘攝毒氣，宜用參歸大補湯治之。更有通身皮膚盡赤，此為毒火熾盛，煎灼血分，宜用歸宗湯。</p>
<figure>
<img data-orig-src="urn:270:03670.jpg" alt="肉腫瘡不腫圖">
</figure>
<p><u>羌活救苦湯</u></p>
<p>蔓荊子　羌活　牛蒡子（炒）　升麻　黃耆（生）　川芎　連翹（去心）　桔梗　白芷　防風　人中黃</p>
<p>引用荷葉，水煎服。</p>
<p>【方歌】羌活救苦湯最良，升麻川芎合羌防，牛蒡黃耆白芷翹，蔓荊桔梗人中黃。</p>
<p><u>參歸大補湯</u></p>
<p>人參　當歸　黃耆　甘草　白芷　川芎　防風　紫草茸　木香　南山楂　厚朴（姜炒）　桔梗</p>
<p>引用生薑，水煎服。</p>
<p>【方歌】參歸大補最有靈，參耆當歸桔川芎，防風白芷木香草，厚朴山楂紫草茸。</p>
<p><u>歸宗湯</u>（方見發熱證治）</p>

<h3>乾枯</h3>
<p>毒火煎灼傷陰血，痘體乾枯少潤澤，當歸活血加味嘗，治若少緩變莫測。</p>
<p>【注】色者，血之華也。血和則滋潤光瑩，血耗則乾燥枯竭。痘之毒火入於血分，輕則焮紅，甚則焦紫。治以救血為急，宜當歸活血湯主之。</p>
<figure>
<img data-orig-src="urn:270:03671.jpg" alt="乾枯圖">
</figure>
<p><u>當歸活血湯</u></p>
<p>當歸　川芎　赤芍　生地　紅花　紫草　黃芩　黃連　大黃</p>
<p>水煎服。</p>
<p>【方歌】加味當歸活血湯，痘色乾枯服最良，四物紅花共紫草，加入芩連生大黃。</p>

<h3>鋪紅</h3>
<p>鋪紅多因元氣弱，血不歸附毒漫行，肌膚盡紅根赤豔，氣失統攝痘多凶，氣虛九味神功補，毒盛涼血解毒清。</p>
<p>【注】起脹時，血盡歸附於痘，根下有紅線緊束，乃正形也。若元氣虛弱，血不歸附，致毒氣散漫，肌膚之上，根色紫豔，是氣失統攝之力，多致不救。若氣虛而痘色微赤者，以九味神功散主之；毒盛根豔者，以涼血解毒湯主之。</p>
<figure>
<img data-orig-src="urn:270:03672.jpg" alt="鋪紅圖">
</figure>
<p><u>九味神功散</u></p>
<p>人參　黃耆（生）　紫草茸　紅花　前胡　牛蒡子（炒、研）　甘草（生）　白芍藥（酒炒）　生地黃</p>
<p>引用大棗，水煎服。</p>
<p>【方歌】九味神功治鋪紅，人參黃耆紫草茸，紅花前胡牛蒡草，白芍生地棗相從。</p>
<p><u>涼血解毒湯</u>（方見結痂落痂證治）</p>

<h3>根窠無暈</h3>
<p>血虛痘色多散漫，根窠淡白少鮮豔，芎歸保元湯可投，參歸鹿茸有奇驗。</p>
<p>【注】痘至成漿時，若氣血交會，必有一血線緊附根下，如珍珠置於燕脂之上，粒粒光彩，此正形也。設平日氣血虛弱，當灌漿時，頂雖圓滿，根下全無紅暈，以芎歸保元湯主之。虛甚者，以參歸鹿茸湯主之。</p>
<figure>
<img data-orig-src="urn:270:03673.jpg" alt="根窠無暈圖">
</figure>
<p><u>芎歸保元湯</u></p>
<p>人參　甘草（炙）　黃耆（蜜炙）　當歸（酒洗）　川芎</p>
<p>引用龍眼肉，水煎服。</p>
<p>【方歌】芎歸保元治血虛，人參甘草共黃耆，酒洗當歸川芎配，龍眼作引服無時。</p>
<p><u>參歸鹿茸湯</u>（方見灌漿證治）</p>

<h3>皮薄漿嫩</h3>
<p>痘瘡皮薄根不紅，待得成膿漿淡清，溶溶破爛不完整，氣血虛弱證多凶。速服十全大補劑，氣充血足始堪生。</p>
<p>【注】痘瘡賴氣血以成功。氣血充實，則痘皮蒼老，肥滿堅厚；若氣血虛縮，痘必光亮軟皺，溶溶如濕。須用十全大補湯峻補氣血，庶毒化漿行，可保安全矣。</p>
<figure>
<img data-orig-src="urn:270:03674.jpg" alt="皮薄漿嫩圖">
</figure>
<p><u>十全大補湯</u></p>
<p>人參　黃耆（蜜炙）　茯苓　當歸　白朮（土炒）　肉桂　甘草（炙）　白芍（酒炒）　熟地黃　川芎</p>
<p>引用煨姜，水煎服。</p>
<p>【方歌】十全大補湯最靈，人參黃耆白茯苓，當歸白朮肉桂草，白芍熟地及川芎。</p>

<h3>空殼無漿</h3>
<p>痘殼圓融漿不行，有虛有實要分明，根色淡白血虛弱，紫緊由於血熱凝。《千金》內托同四物，因證施治莫遲停。</p>
<p>【注】痘至行漿時，頭面周身，外雖脹而內實無漿，名曰空殼。當別虛實治之：如根色淡白者，此血虛不能化毒成漿也，宜《千金》內托散；根緊而紫者，此氣行血滯，毒熱伏於血分，而不能成漿也，宜加味四物湯治之。</p>
<figure>
<img data-orig-src="urn:270:03675.jpg" alt="空殼無漿圖">
</figure>
<p><u>《千金》內托散</u>（方見見點證治）</p>
<p><u>加味四物湯</u></p>
<p>生地（酒洗）　川芎　白芍（酒炒）　當歸（酒洗）　連翹（去心）　紫草茸（酒洗）　</p>
<p>水煎服。</p>
<p>【方歌】加味四物湯，當歸生地黃，川芎白芍藥，紫茸連翹良。</p>

<h3>痘頂塌陷</h3>
<p>痘根雖紅頂塌陷，此證多緣氣虛見，面白肢冷食懶嘗，虛煩便溏身怠倦。急用補中益氣湯，氣充頂升漿充貫。</p>
<p>【注】陷頂者，由中氣微弱，不能振揚，故灌漿時，根雖紅潤，頂卻微塌。現證面白肢冷，不思飲食，虛煩便溏，身體怠倦也。治宜補氣為主，用補中益氣湯，則氣足漿升，而頂自起矣。</p>
<figure>
<img data-orig-src="urn:270:03676.jpg" alt="痘頂塌陷圖">
</figure>
<p><u>補中益氣湯</u></p>
<p>黃耆（蜜炙）　白朮（土炒）　人參　升麻（炒）　柴胡（炒）　陳皮　甘草（炙）　當歸身</p>
<p>引用煨姜，大棗，水煎服。</p>
<p>【方歌】補中益氣效如神，黃耆白朮共人參，升麻柴胡陳皮草，煨姜大棗及歸身。</p>

<h3>灰陷白陷</h3>
<p>氣血虛寒不振揚，灰白陷頂少膿漿，速用參歸鹿茸劑，雞冠血酒更堪嘗。</p>
<p>【注】痘至灌漿時，其色淡白，根無紅暈而頂陷者，是謂白陷。虛極則轉為灰陷。由氣虛委而不振，血虛漿不能充，故一陷而不可遏也。治宜大補氣血為主，宜參歸鹿茸湯。臨服入雞冠血酒，日進二三服，但得頂起漿行，方免無恙。</p>
<figure>
<img data-orig-src="urn:270:03677.jpg" alt="灰陷白陷圖">
</figure>
<p><u>參歸鹿茸湯</u>（方見灌漿證治）</p>
<p><u>雞冠血酒</u></p>
<p>用大雄雞一隻，先將白酒一杯燉溫，次刺雞冠血數點，滴入杯中和勻，仍燉溫調煎藥內服。</p>

<h3>紫陷黑陷</h3>
<p>紫陷黑陷皆毒盛，平塌昏黯根不松，此屬氣血被火鬱，解毒急宜用歸宗。</p>
<p>【注】痘出稠密，顆粒碎小，根緊昏黯，頂凹下而紫者，謂之紫陷。甚而轉為黑色，則為黑陷。皆由毒火鬱閉，氣不宣通故也。治宜清熱解毒，以歸宗湯主之。</p>
<figure>
<img data-orig-src="urn:270:03678.jpg" alt="紫陷黑陷圖">
</figure>
<p><u>歸宗湯</u>（方見發熱證治）</p>

<h3>板黃</h3>
<p>漿未充足痘板黃，頂塌成片皮硬僵，氣滯血凝難灌溉，皆緣毒熱侵脾鄉，速服清毒活血劑，毒化痘起轉安康。</p>
<p>【注】板黃者，謂灌膿時漿未得半，忽然黃色突起，乾燥堅硬。蓋因梟毒肆害脾鄉，故氣滯血凝，難以灌溉也，須用清毒活血湯治之。倘得痘起，尚可望生，若頭面、頸項、眼眶、唇上及周身黃者，則不治也。</p>
<figure>
<img data-orig-src="urn:270:03679.jpg" alt="板黃圖">
</figure>
<p><u>清毒活血湯</u></p>
<p>當歸　白芍藥（酒炒）　生地黃　紫草茸（酒洗）　黃芩　黃連（酒炒）　牛蒡子（炒）　南山楂　連翹（去心）　人參　黃耆（生）　桔梗　木通</p>
<p>引用燈心，水煎服。</p>
<p>【方歌】清毒活血湯最靈，歸芍生地紫草茸，芩連牛蒡山楂翹，參耆桔梗合木通。</p>

<h3>倒靨</h3>
<p>倒靨漿清陷不紅，痘殼皮皺痂不成，速用加味保元劑，氣充血足痘收功。</p>
<p>【注】倒靨者，漿色清稀不足，根腳淡白無暈，遍體形如豆殼，瘡皮皺而似結非結，至收靨時終不成痂。此因氣血兩虛，乏領載之力也。宜加味保元湯治之。</p>
<figure>
<img data-orig-src="urn:270:03680.jpg" alt="倒靨圖">
</figure>
<p><u>加味保元湯</u></p>
<p>人參　黃耆（蜜炙）　甘草（炙）　全當歸（酒洗）　白芍（酒炒）　木香（煨）　白朮（土炒）　官桂</p>
<p>引用老米，水煎服。</p>
<p>【方歌】加味保元治倒靨，人參黃耆甘草協，當歸白芍廣木香，白朮官桂效更捷。</p>

<h3>痘疔</h3>
<p>痘疔梟毒亂正瘡，色紫黑黯形堅強，先出先長妨諸痘，針刺隨貼四聖良。</p>
<p>【注】痘疔之成，由梟毒蘊伏，錮蔽於肌肉之間，痘未出疔先出，痘未長疔先長，其色紫黑，其形堅強，五臟各有所見：心疔色赤，起於顴阜胸乳之處；肝疔色紫，起於左太陽、左脅、眼胞、兩臀阜之處；脾疔色先黃後黑，起於腮頰、中庭、口角、肚腹、手足之處；肺疔色先灰後黑，起於右太陽、右脅、頸項、喉突之處；腎疔色黑，起於地閣、後頸、耳窖、背窬、腰脊、陽莖之處。見時急用銀針刺破，以泄毒血。刺後用四聖膏貼患處。若遲延不治，能使痘當發不發，當脹不脹，當灌不灌，而百變生矣。</p>
<figure>
<img data-orig-src="urn:270:03681.jpg" alt="痘疔圖">
</figure>
<p><u>四聖膏</u></p>
<p>綠豆（四十九粒）　豌豆（俱燒灰存性，四十九粒）　珍珠（煅，一分）　頭髮（燒灰，一分）</p>
<p>上為細末，以棉燕脂水調和成膏。將銀針撥開瘡頭，然後塗之。</p>

<h3>挑痘疔法</h3>
<p>痘疔須用針挑撥，輕重徐急貴合宜，破頂傷肌俱深忌，上漿急挑莫遲疑。</p>
<p>【注】凡用針挑痘疔時，以二指拿針，平平入痘，撥斷痘中筋絡，眾痘即發。但挑時輕重、疾徐之間，貴乎得宜，不可挑破痘頂，亦不可重入傷肌。須待三、四、五、六日上漿之際，痘能含針，方可挑撥，過七日則無用矣。治者宜詳識之。</p>
<figure>
<img data-orig-src="urn:270:03682.jpg" alt="挑痘疔圖">
</figure>
<p><u>煮針法</u></p>
<p>甘草（生）　甘遂　川烏　草烏（各等分）</p>
<p>用水一盅，入砂罐內，以水乾為度。每次可煮四五針，煮完入鵝翎筒內，黃蠟塞口收之。</p>

<h1>卷三</h1>

<h2>痘中雜證（上）</h2>

<h3>發熱</h3>
<p>表熱無汗升麻湯，裡熱有汗消毒良，行漿毒蒸清毒劑，結後餘熱連翹方。</p>
<p>【注】痘之一證，始終不可盡除其熱，蓋熱非壯熱，乃和緩之熱也。以寒則收縮，熱則宣發，故初不熱，則出不齊，脹不熱，則漿不行；收不熱，則痂不結。自初出以至起脹時，皮膚乾燥，發熱無汗，此熱在表也，升麻葛根湯加荊芥穗、防風主之。蒸熱有汗，此熱在裡也，加減消毒飲主之。至行漿時，熱不減者，此為毒熱熏蒸，宜用清毒活血湯。便秘者去人參、黃耆，加酒炒大黃。至結痂後發熱壯盛，胸腹、手足俱熱，二便秘澀者，此為餘毒過盛，宜用大連翹飲治之。</p>
<p><u>升麻葛根湯</u>（方見發熱證治）</p>
<p><u>加減消毒飲</u></p>
<p>升麻　牛蒡子（炒、研）　山豆根　紫草　連翹（去心）　生地黃　赤芍　川黃連　甘草（生）</p>
<p>引用燈心，水煎服。</p>
<p>【方歌】加減消毒飲如神，升麻牛蒡山豆根，紫草連翹生地芍，黃連甘草引燈心。</p>
<p><u>清毒活血湯</u>（方見灌漿證治）</p>
<p><u>大連翹飲</u>（方見收靨證治）</p>

<h3>驚搐</h3>
<p>未見點搐清解方，已見猶搐導赤良，靨後虛搐寧神劑，食蒸發搐大安康。</p>
<p>【注】驚痘者，多緣痘毒之火觸動心神，移熱於肝，肝風與心火相搏，遂成是證。治法須別始終：如痘未出，而先發搐者，不可純用寒涼壅閉其毒，惟以清解散疏散表邪，痘出而搐自止矣。若痘已見形，仍抽搐不止者，此毒火內伏心經也，宜用導赤散加黃連治之，靨後發抽者，是真氣虛弱，火邪內攻，以寧神湯主之。痘後食蒸發搐者，此脾胃虛弱，必面黃，潮熱，大便酸臭，宜木香大安丸治之。</p>
<p><u>清解散</u>（方見發熱證治）</p>
<p><u>導赤散</u></p>
<p>木通　生地黃　淡竹葉　甘草梢</p>
<p>引用燈心，水煎服。</p>
<p>【方歌】痘已見形仍作驚，導赤散治最有功，木通生地竹葉草，黃連加入效通靈。</p>
<p><u>寧神湯</u></p>
<p>人參　生地黃　麥門冬（去心）　梔子仁（炒）　黃連（酒炒）　石菖蒲　當歸身　甘草（炙）　辰砂</p>
<p>引用燈心，水煎服。</p>
<p>【方歌】寧神湯內用人參，生地麥冬山梔仁，黃連菖蒲歸身草，辰砂調服功極神。</p>
<p><u>木香大安丸</u></p>
<p>山楂肉　麥芽（炒）　神麯（炒，各一兩）　枳實（麩炒，六錢）　白朮（土炒，一兩）　萊菔子（炒，四錢）　連翹（去心，五錢）　黃連（姜炒，三錢）　木香（煨，三錢）　縮砂仁（五錢）　陳皮（八錢）　</p>
<p>上為細末，水泛為丸。炒陳倉米湯下，量兒大小用之。</p>

<h3>頭痛</h3>
<p>痘中頭痛最堪驚，毒衝風熱兩分明，稠密壯熱連翹飲，疏稀微熱清解靈。</p>
<p>【注】頭痛者，乃邪氣與真氣相搏，壅遏毒氣，上干清道而然也。故毒熱上騰，與風熱鬱閉，皆能為害。如頭面痘出稠密，身體壯熱，悶亂昏痛者，此毒火上騰也，以大連翹飲主之；若頭面痘出稀疏，微覺身熱頭痛者，此風熱鬱閉也，宜清解散治之。</p>
<p><u>大連翹飲</u>（方見收靨證治）</p>
<p><u>清解散</u>（方見發熱證治）</p>

<h3>腰痛</h3>
<p>痘當未出腰先痛，毒火亢極陰難勝，瀉毒不使傳腎經，加味歸宗宜速用。</p>
<p>【注】凡痘發熱時而腰痛者，最為惡候。蓋腰為腎之府也。毒火亢極，真陰不能勝邪，故頻頻作痛。須用加味歸宗湯速瀉其毒，不使傳於腎經，庶可望生。治若少緩，毒火沖熾，痘必乾枯紫黑，腎陰絕則難救矣！</p>
<p><u>加味歸宗湯</u></p>
<p>當歸尾　赤芍藥　元參　大黃（生）　羌活　荊芥穗　青皮（炒）　穿山甲（炙）　生地　東山楂　牛蒡子（炒、研）　木通</p>
<p>水煎服。</p>
<p>【方歌】加味歸宗治腰疼，歸芍元參大黃生，羌穗青皮穿山甲，生地山楂蒡木通。</p>

<h3>腹痛</h3>
<p>小兒發熱腹痛疼，表郁芍藥防風從，里郁加味平胃散，陰鬱桂枝大黃靈。</p>
<p>【注】凡出痘腹痛，有因風寒鬱結，痘出不快，煩躁而痛者，乃表邪所郁，以芍藥防風湯主之；有因食滯鬱塞，痘出之時，原無腹痛，忽然一時作痛者，此為里郁，宜加味平胃散治之；又有初起因毒熱鬱於陰分，痛在臍下，時作時止者，此屬陰鬱，以桂枝大黃湯主之。</p>
<p><u>芍藥防風湯</u></p>
<p>升麻　防風　陳皮　桔梗　川芎　白芍藥（炒）　甘草（生）　厚朴（姜炒）　枳實（麩炒）　</p>
<p>引用生薑，水煎服。</p>
<p>【方歌】芍藥防風解表宜，升麻防風共陳皮，桔梗川芎白芍藥，甘草厚朴合枳實。</p>
<p><u>加味平胃散</u></p>
<p>陳皮　厚朴（姜炒）　神麯（炒）　南蒼朮（米泔水浸，炒）　麥芽（炒）　甘草（生）　香附米（制）　南山楂　</p>
<p>引用生薑，水煎服。</p>
<p>【方歌】加味平胃治食傷，陳皮厚朴神麯蒼，麥芽甘草香附米，山楂同煎引生薑。</p>
<p><u>桂枝大黃湯</u></p>
<p>生大黃　桂枝　生甘草　生白芍</p>
<p>引用生薑，水煎服。</p>
<p>【方歌】桂枝大黃療陰鬱，生軍泄熱效非常，散寒桂枝調中草，白芍和中順氣強。</p>

<h3>煩躁</h3>
<p>未出煩躁消毒平，已出煩躁涼血寧，漿清發煩保元治，靨後虛煩四物靈。</p>
<p>【注】痘證始終以安靜為吉，但有煩躁，必生他變。蓋煩者，心憤也；躁者，身擾也。皆由毒火太盛，神不能靜也，痘未出而煩躁，是為表郁，以消毒飲主之；痘已出而煩躁，是為血熱，以涼血解毒湯主之；若養漿時頂平清稀而煩躁，是氣虛也，以加味保元湯主之；收靨後而煩躁，是血虛也，以加減四物湯主之。</p>
<p><u>加減消毒飲</u>（方見雜證中發熱）</p>
<p><u>涼血解毒湯</u>（方見結痂落痂證治）</p>
<p><u>加味保元湯</u></p>
<p>人參　黃耆（制）　甘草（炙）　當歸（酒洗）　白芍藥（炒）　麥冬（去心）　棗仁（炒、研）</p>
<p>水煎服。</p>
<p>【方歌】加味保元治虛煩，人參黃耆甘草攢，酒洗當歸白芍藥，麥冬棗仁一同煎。</p>
<p><u>加減四物湯</u></p>
<p>人參　當歸　麥門冬（去心）　生地　梔子（炒）　白芍藥（炒）</p>
<p>水煎服。</p>
<p>【方歌】靨後血虛多煩躁，加減四物湯最妙，人參當歸麥門冬，生地梔子白芍藥。</p>

<h3>譫妄</h3>
<p>毒熱熾盛犯心經，錯語妄言神不清，妄見妄聞志昏憒，黃連解毒服即寧。</p>
<p>【注】譫妄者，由毒熱熾盛，上干心氣，致使錯語妄言，神氣不清，妄見妄聞，志氣昏憒，以黃連解毒湯主之。</p>
<p><u>黃連解毒湯</u>（方見結痂落痂證治）</p>

<h3>渴</h3>
<p>初熱大渴解毒湯，血熱煎耗涼血良，成漿津泄麥冬散，靨後傷津生脈強。</p>
<p>【注】渴，由毒火燔灼，內傷津液而作也。如初發熱即大渴者，裡熱盛也，宜葛根解毒湯治之；痘出稠密，色豔作渴者，此血熱毒盛也，涼血解毒湯主之；成漿津液外泄而作渴者，人參麥冬散主之；靨後脾虛，內傷津液而作渴者，生脈六均湯主之。</p>
<p><u>葛根解毒湯</u></p>
<p>葛根　升麻　天花粉　甘草（生）　麥門冬（去心）　生地　茅根</p>
<p>引用燈心，水煎服。</p>
<p>【方歌】葛根解毒湯清熱，津液上潮火自泄，升葛花粉生甘草，麥冬生地茅根列。</p>
<p><u>涼血解毒湯</u>（方見結痂落痂證治）</p>
<p><u>人參麥冬散</u></p>
<p>人參　白朮（土炒）　甘草（生）　葛根粉（煨）　麥冬（去心）　升麻</p>
<p>引用糯米，水煎服。</p>
<p>【方歌】人參麥冬效通仙，津液外泄治易痊，參朮甘草煨葛粉，麥冬升麻糯米煎。</p>
<p><u>生脈六均湯</u></p>
<p>人參　五味子　麥門冬（去心）　陳皮　半夏（薑製）　茯苓　白朮（土炒）　甘草（炙）</p>
<p>引用烏梅，水煎服。</p>
<p>【方歌】生脈六均醫脾弱，泄瀉傷津大渴作，人參五味麥門冬，陳半苓朮甘草合。</p>

<h3>厥逆</h3>
<p>爪白便清厥屬寒，木香理中湯可痊，爪紫便赤為熱厥，金花承氣乃良煎。</p>
<p>【注】痘中厥逆之證，有因氣血虛寒發厥者，有因毒熱鬱閉發厥者。爪甲色白，小便清利，其痘色更見灰陷，瀉泄不食等證，此外陽衰、內陰盛，乃寒厥也，以加減陳氏木香散主之；寒甚者，附子理中湯主之。若爪甲色紅，小便赤澀，其痘色更見紫黑，煩躁悶亂等證，此係陽毒內攻，熱極反寒，是熱厥也，宜梔子金花湯治之；裡實者承氣湯下之。</p>
<p><u>加減陳氏木香散</u></p>
<p>人參　肉桂　茯苓　半夏（薑製）　白朮（土炒）　丁香　肉豆蔻（麵裹煨）　甘草（炙）　訶子肉（麵裹煨）　木香（煨）</p>
<p>引用生薑，水煎服。</p>
<p>【方歌】木香散療中外寒，參桂茯苓半夏攢，白朮丁香肉豆蔻，甘草訶子木香研。</p>
<p><u>附子理中湯</u></p>
<p>人參　附子（制）　甘草（炙）　白朮（土炒）　乾薑</p>
<p>水煎服。</p>
<p>【方歌】附子理中治虛寒，中外無陽莫留連，人參附子炙甘草，白朮乾薑一同煎。</p>
<p><u>梔子金花湯</u></p>
<p>黃芩　黃連　黃柏　大黃　梔子</p>
<p>水煎服。</p>
<p>【方歌】熱厥梔子金花湯，熱極反寒服最良，黃芩黃連並黃柏，大黃梔子共煎嘗。</p>
<p><u>承氣湯</u></p>
<p>厚朴（姜炒）　枳實（麩炒）　大黃</p>
<p>水煎服。</p>
<p>【方歌】承氣湯能除火熱，裡實不便毒氣結，厚朴枳實川大黃，煎服便利毒即泄。</p>

<h3>喘</h3>
<p>風寒客肺杏蘇先，痰熱涼膈白虎煎，泄瀉聲微參朮劑，倒靨作喘歸茸痊。</p>
<p>【注】五臟之氣皆統於肺，若為邪干，則肺氣窒塞，氣道不利，故發為喘也。實者，聲粗有力而長；虛者，聲微無力而短。痘初發熱，以至既出之後，或噴嚏頻頻，或鼻流清水，此風寒客肺而喘也，杏蘇飲主之。有食熱痰積，上衝作喘者，此火炎肺金也，宜涼膈白虎湯治之。泄瀉後元氣下陷，此脾氣不足而喘也，人參白朮散主之。有痘漿灌至半足，忽倒靨而喘者，此中氣大虧也，參歸鹿茸湯主之。</p>
<p><u>杏蘇飲</u></p>
<p>蘇葉　枳殼（麩炒）　桔梗　葛根　前胡　陳皮　甘草（生）　半夏（姜炒）　杏仁（炒，去皮、尖）　茯苓</p>
<p>引用生薑，水煎服。</p>
<p>【方歌】杏蘇飲治肺傷風，蘇葉枳桔葛根從，前胡陳皮生甘草，半夏杏仁白茯苓。</p>
<p><u>涼膈白虎湯</u></p>
<p>薄荷　連翹（去心）　石膏（生）　知母（生）　黃芩　甘草（生）　梔子　大黃　朴硝</p>
<p>引用粳米，水煎服。</p>
<p>【方歌】涼膈白虎治火喘，薄荷連翹共石膏，知母黃芩生甘草，梔子大黃配朴硝。</p>
<p><u>人參白朮散</u></p>
<p>藿香　白朮（土炒）　葛根　木香（煨）　甘草（炙）　白茯苓　人參</p>
<p>引用生薑，水煎服。</p>
<p>【方歌】脾虛白朮散如神，藿香白朮共葛根，木香甘草茯苓配，人參加入扶元真。</p>
<p><u>參歸鹿茸湯</u>（方見灌漿證治）</p>

<h3>痰</h3>
<p>痰因津液貯留生，痘瘡之火煉而成，加味二陳斟酌用，灌漿保元化毒寧。</p>
<p>【注】痰乃津液貯留胸中而生。蓋痘毒之火，耗煉其津液，上壅氣道，喉中作聲，宜清氣化痰，不可驟用金石之藥，恐傷真氣，以加味二陳湯治之。若灌漿時見此證，則禁用二陳湯。但於助漿劑中少佐清氣化痰之品，如保元化毒湯加橘紅、貝母、桔梗、麥冬，甚妥。</p>
<p><u>加味二陳湯</u></p>
<p>麥門冬（去心）　前胡　栝蔞仁　陳皮　半夏（薑製）　茯苓　甘草（生）　枳殼（麩炒）　桔梗　杏仁（炒去皮、尖）　黃芩　</p>
<p>引用生薑，水煎服。</p>
<p>【方歌】痘證多痰宜二陳，麥冬前胡栝蔞仁，陳皮半夏茯苓草，枳桔杏仁共黃芩。</p>
<p><u>保元化毒湯</u>（方見起脹證治）</p>

<h3>咳嗽</h3>
<p>毒熱熏蒸火灼金，肺氣上逆咳嗽頻，初熱見點杏蘇飲，收靨清膈二陳神。</p>
<p>【注】咳嗽者，有聲有痰也。因痘毒之火上熏於肺，故氣逆而發為咳嗽。如初發熱見此者，宜杏蘇飲主之。偶感風寒者，亦用此藥。自起脹至成漿而咳嗽者，由喉間有痘，道路窄狹，痘收自愈，不必服藥。結靨後咳嗽者，乃衛氣虛弱，腠理開張；或因風寒者，均宜人參清膈散治之。因餘熱者，宜加味二陳湯治之。</p>
<p><u>杏蘇飲</u>（方見喘證）</p>
<p><u>人參清膈散</u></p>
<p>人參　黃耆（生）　茯苓　白朮（土炒）　黃芩　當歸　白芍（微炒）　知母（生）　桔梗　甘草（生）　柴胡　滑石（飛）　紫菀　地骨皮　桑皮（炒）</p>
<p>引用生薑，水煎服。</p>
<p>【方歌】清膈散療靨後咳，參耆苓朮苓歸芍，知桔甘草柴滑石，紫菀地骨桑皮合。</p>
<p><u>加味二陳湯</u>（方見痰證）</p>

<h3>乾噦</h3>
<p>痘瘡乾噦病勢沉，毒熱上逆正難禁，實熱橘皮竹茹劑，虛寒丁香柿蒂神。</p>
<p>【注】乾噦者，有聲無物，其聲重大而長，屬陽明胃經也。緣毒熱上逆所致。又有胃氣不足，不能容受，復有寒邪客於胃中，使胃氣不能中主，上行而噦也。熱者，橘皮竹茹湯主之；寒者，丁香柿蒂湯主之。</p>
<p><u>橘皮竹茹湯</u></p>
<p>橘紅　半夏（薑製）　麥門冬（去心）　枇杷葉（姜炙）　甘草（生）　竹茹　赤苓　人參</p>
<p>引用蘆根，水煎服。</p>
<p>【方歌】橘皮竹茹湯如神，專醫胃熱嘔逆頻，橘半麥冬枇杷草，竹茹赤苓與人參。</p>
<p><u>丁香柿蒂湯</u></p>
<p>丁香　人參　高良薑　柿蒂</p>
<p>水煎服。</p>
<p>【方歌】丁香柿蒂湯治寒，胃氣上逆不得安，丁香良薑人參共，更入柿蒂一同煎。</p>

<h3>嘔吐</h3>
<p>毒盛嘔吐二陳良，吞嚥不利鼠黏湯，傷食吐酸大安效，氣虛作嘔和胃方。</p>
<p>【注】嘔者，有物有聲；吐者，有物無聲，二證皆屬於胃。痘初出嘔吐者，是火邪犯胃，毒氣上騰，痘必紅紫，宜梔連二陳湯。自起脹至收靨嘔吐者，是瘡集咽門，吞嚥不利所致，須用鼠黏子湯。若傷食嘔吐者，吐必腥酸，宜用木香大安丸。設吐後精神困倦，不思飲食，乃胃氣虛也，以參砂和胃湯主之。</p>
<p><u>梔連二陳湯</u></p>
<p>陳皮　半夏（薑製）　茯苓　甘草（生）　梔子（姜炒）　川黃連（姜炒）</p>
<p>引用生薑，水煎服。</p>
<p>【方歌】毒氣衝胃吐頻頻，醫治須宜用二陳，陳半茯苓生甘草，梔連姜炒效如神。</p>
<p><u>加味鼠黏子湯</u></p>
<p>桔梗　射干　連翹（去心）　荊芥　防風　山豆根　鼠黏子（炒、研）　乾葛</p>
<p>水煎服。</p>
<p>【方歌】加味鼠黏湯極合，桔梗射干同連翹，荊芥防風山豆根，鼠黏子炒配乾葛。</p>
<p><u>木香大安丸</u>（方見驚搐）</p>
<p><u>參砂和胃湯</u></p>
<p>人參　白朮（土炒）　藿香　茯苓　陳皮　半夏（薑製）　縮砂仁　甘草（炙）</p>
<p>引用煨姜，水煎服。</p>
<p>【方歌】虛吐參砂和胃湯，人參白朮共藿香，茯苓陳皮製半夏，縮砂甘草引煨姜。</p>

<h3>嗆水</h3>
<p>毒壅會厭水難納，溢水氣喉嗆始發，咽喉腫痛道路狹，甘桔解毒皆妙法。</p>
<p>【注】嗆水者，因火盛毒壅會厭門也。蓋咽門司納飲食，一為毒熱所壅，則必腫痛，水不易入，溢於氣喉，故氣噴出而嗆作矣，宜用加味甘桔湯，或加味解毒湯亦可。此證見於七日前者，俱屬惡候。若七日已後，外痘蒸長光潤而作嗆者，是咽門痘長，壅窒道路而使然也，至結痂則嗆自止。治者當於毒盛之痘，預用清理氣道之藥，不使熱毒侵犯，自能免此患矣。</p>
<p><u>加味甘桔湯</u></p>
<p>牛蒡子（炒）　苦桔梗　生甘草　射干</p>
<p>水煎服。</p>
<p>【方歌】加味甘桔湯最良，痘證嗆水效非常，牛蒡子合苦桔梗，甘草射干共煎嘗。</p>
<p><u>加味解毒湯</u></p>
<p>元參　苦桔梗　麥門冬（去心）　當歸尾　赤芍　生地黃　連翹（去心）　牛蒡子（炒、研）　丹皮　紅花　甘草（生）　木通　</p>
<p>引用燈心，水煎服。</p>
<p>【方歌】加味解毒湯最靈，元參桔梗麥門冬，歸芍生地翹牛蒡，丹皮紅花草木通。</p>

<h3>口噴穢氣</h3>
<p>發痘脾胃被毒侵，口噴穢氣不堪聞，毒火燔灼宜速治，加味歸宗功效神。</p>
<p>【注】毒火侵炙脾胃，故口出臭味，令人難近。蓋出痘全賴脾胃以為根本，今為毒火侵害，則根本受傷。不急救之，必至脾胃潰爛而成大害。須以歸宗湯治之，穢減庶可望生。</p>
<p><u>歸宗湯</u>（方見發熱證治）</p>

<h3>不食</h3>
<p>便秘不食解毒湯，脾虛不食參朮良，不食咽腫甘桔劑，傷食惡食平胃嘗。</p>
<p>【注】痘瘡賴氣血以成功，氣血藉飲食以生化，自起脹、灌漿以至收靨、結痂，俱以胃壯為根本。故痘中遇不食之證，須要明辨。如大便秘結，痘瘡焮紫不食，此毒盛血熱也，宜涼血解毒湯加黃芩、黃連、大黃主之。若痘色灰白，泄瀉不食，此脾氣虛弱也，人參白朮散主之。行漿時欲食而復畏食，此咽門腫痛，難以下咽也，宜加味甘桔湯主之。設喜食過多，惡食不食，乃內傷飲食，胃有宿滯也，宜加味平胃散主之。</p>
<p><u>涼血解毒湯</u>（方見結痂落痂證治）</p>
<p><u>人參白朮散</u>（方見喘證）</p>
<p><u>加味甘桔湯</u>（方見嗆水）</p>
<p><u>加味平胃散</u>（方見腹痛）</p>

<h3>汗</h3>
<p>熱少汗微營衛暢，太過須防陰液亡，自汗不止保元劑，盜汗夜熱六黃湯。</p>
<p>【注】衛氣乃護衛皮膚，固守津液，使不走泄者也。痘證見此，是痘毒之火由里達表，干於衛氣，腠理疏，故汗出矣。初見有微汗者，是榮衛通暢，毒從汗解，實良候也。但汗為血液，太過則陰液必亡，須緊防之。如起脹後大汗不止，未行漿，恐不能灌；既行漿，恐不能靨；既靨，尤恐氣血虛脫，最為可畏。自汗為陽虛，急於斂汗，以保元湯主之；盜汗為陰虛，急於降火，以當歸六黃湯主之。</p>
<p><u>加味保元湯</u></p>
<p>人參　黃耆（蜜炙）　浮小麥　甘草（炙）　廣桂枝　白芍（炒）</p>
<p>水煎服。</p>
<p>【方歌】陽虛汗出用保元，人參黃耆浮麥甘，廣桂枝同白芍藥，斂汗實腠此為先。</p>
<p><u>當歸六黃湯</u></p>
<p>黃芩　黃柏　黃連　生地　熟地　當歸　黃耆（生）</p>
<p>水煎服。</p>
<p>【方歌】六黃湯斂陰虛汗，黃芩黃柏共黃連，生熟地黃當歸配，黃耆倍用效通仙。</p>

<h3>秘結</h3>
<p>痘瘡內外宜宣暢，秘結氣血鮮流蕩，大便不通四順宜，小便秘澀八正當。</p>
<p>【注】凡出痘，二便最喜通暢。以痘屬毒火，惟通暢然後經絡疏利，氣血流動，而無壅遏之患。一有不通，則毒火不能外達，必至內攻而生患。初出大便秘者，四順清涼飲主之；小便秘者，八正散主之。若至成漿時，切勿輕用。</p>
<p><u>四順清涼飲</u></p>
<p>白芍藥　當歸身　甘草（生）　生大黃</p>
<p>水煎服。</p>
<p>【方歌】四順清涼治秘結，大便不通毒火烈，白芍當歸大黃草，急急煎服效最捷。</p>
<p><u>八正散</u></p>
<p>車前子　瞿麥　萹蓄　梔子仁　大黃　甘草（生）　木通　滑石</p>
<p>引用燈心，水煎服。</p>
<p>【方歌】八正散治小便秘，車前瞿麥與萹蓄，梔子大黃木通草，更入滑石煎成劑。</p>

<h3>瀉泄</h3>
<p>初熱作瀉柴苓先，脾虛冷瀉木香煎，色黃酸臭胃苓治，灌漿虛滑豆蔻丸。</p>
<p>【注】痘證不喜秘結，更忌瀉利。初出時瀉，尚具開通之功，火熱由利而解。若瀉甚，則是邪氣並於腸胃，迫而下降，使傳化失常也，宜柴苓湯主之。起脹時瀉，手足逆冷，痘不起，其色淡白，此冷瀉也，以陳氏木香散主之。如中滿惡食，瀉黃酸臭，手足心熱，面赤瘡紅，此胃熱作瀉，以胃苓湯主之。惟成漿時尤為緊要，蓋痘瘡至此，津液已衰，脾胃已弱，復加泄瀉，則百變叢生，急以豆蔻丸主之。</p>
<p><u>柴苓湯</u></p>
<p>黃芩　半夏（姜炙）　白朮（土炒）　甘草（生）　赤茯苓　豬苓　澤瀉　柴胡</p>
<p>引用生薑、燈心，水煎服。</p>
<p>【方歌】痘形未見先泄瀉，柴苓疏利功最捷，芩半術甘赤茯苓，豬苓柴胡共澤瀉。</p>
<p><u>陳氏木香散</u>（方見厥逆）</p>
<p><u>胃苓湯</u></p>
<p>陳皮　厚朴（姜炒）　赤茯苓　蒼朮（米泔水浸、炒）　豬苓　澤瀉　白朮（土炒）</p>
<p>引用燈心，水煎服。</p>
<p>【方歌】裡實作瀉胃苓治，陳皮厚朴赤茯苓，蒼朮豬苓並澤瀉，減桂倍術效無窮。</p>
<p><u>豆蔻丸</u></p>
<p>白龍骨（煅）　肉豆蔻（麵裹，煨，去油）　木香（煨）　砂仁　訶黎勒肉（麵裹煨，各五錢）　赤石脂（煅，七錢半）　白枯礬（三錢）</p>
<p>共為細末，麵糊為丸，如黍米大。每服三五十丸，米飲下。</p>

<h3>痢疾</h3>
<p>痘瘡未愈痢隨生，濕熱傷中證非輕，白屬傷氣四君劑，紅屬傷血四物靈。</p>
<p>【注】凡痘瘡未愈而患痢疾者，乃濕熱鬱於腸胃，致傷氣血而然也，痘必滯黯無色。治當清熱除濕，調理氣血為主。白痢屬氣，加味四君子湯主之；赤痢屬血，加味四物湯主之；赤白相兼者，合而用之。</p>
<p><u>加味四君子湯</u></p>
<p>茯苓　白朮（土炒）　人參　陳皮　木香（煨）　甘草（炙）　黃連（姜炙）　黃芩</p>
<p>水煎服。</p>
<p>【方歌】加味四君妙如神，茯苓白朮共人參，陳皮木香炙甘草，姜炒川連配黃芩。</p>
<p><u>加味四物湯</u></p>
<p>川芎　當歸　生地　黃芩（酒炒）　川連（酒炒）　木香　白芍（炒）</p>
<p>水煎服。</p>
<p>【方歌】加味四物治赤痢，川芎當歸共生地，酒炒黃芩合川連，木香白芍調成劑。</p>

<h3>癢</h3>
<p>見點作癢葛根湯，灌漿癢塌大補良，觸犯暴癢熏避穢，急煎內托免毒藏。</p>
<p>【注】經曰：諸癢為虛。又曰：火微則癢。治者須分別治之。痘方出而身癢者，此邪氣欲出，腠理嚴密，其火遊溢往來，故不時作癢，加味升麻葛根湯主之。灌漿時，痘色淡白平塌，便溏懶食，漿清作癢者，此脾胃弱氣血虛也，十全大補湯主之。如穢氣觸犯而暴癢者，外用避穢香薰之，內服內托散送毒外出，庶無內攻之患。至於將斂而作癢者，此膿成毒化，榮衛和暢也，與瘡癤將痊作癢者同論，不必服藥。</p>
<p><u>加味升麻葛根湯</u></p>
<p>升麻　葛根　防風　淡豆豉　赤芍　桂枝　甘草（生）</p>
<p>水煎服。</p>
<p>【方歌】加味升麻葛根湯，痘出作癢最堪嘗，升葛防風淡豆豉，赤芍桂枝甘草良。</p>
<p><u>十全大補湯</u>（方見結痂落痂證治）</p>
<p><u>避穢香</u></p>
<p>蒼朮　大黃　茵陳（等分）</p>
<p>上銼細，棗肉為餅。爐中燒之，能避邪穢。</p>
<p><u>內托散</u></p>
<p>黃耆（蜜炙）　人參　川芎　當歸　白芷　木香（煨）　桔梗　厚朴（姜炒）　甘草（炙）　肉桂　防風</p>
<p>引用薑、棗，水煎服。</p>
<p>【方歌】內托散防毒內攻，黃耆人參與川芎，當歸白芷木香桔，厚朴甘草桂防風。</p>

<h3>痛</h3>
<p>小兒出痘若疼痛，皆因毒火未發清，疏散清解是妙方，葛根四物湯極應。</p>
<p>【注】經曰：諸痛為實，又曰：熱盛則痛。皆緣痘毒之火未能盡解，故不時作痛也。痘初出痛者，因毒未發透也，升麻葛根湯主之。痘出稠密而作痛者，毒盛血熱也，加味四物湯主之。若收靨時痛甚悶亂者，不治。</p>
<p><u>升麻葛根湯</u>（方見發熱證治）</p>
<p><u>加味四物湯</u></p>
<p>當歸　赤芍　荊芥穗　防風　紅花　丹皮　牛蒡子（炒）　連翹（去心）　川芎　生地黃</p>
<p>水煎服。</p>
<p>【方歌】毒盛加味四物湯，當歸赤芍合荊防，紅花丹皮牛蒡子，連翹川芎生地黃。</p>

<h3>失音</h3>
<p>痘之始終喜音清，毒熱壅塞啞無聲，喉中有痘不須治，若是毒攻甘桔寧。</p>
<p>【注】音者，心之聲也。心氣上達於肺而作音，肺清則音清，肺熱則音啞。如痘當灌漿而音啞者，此喉中有痘礙於氣道，待外痘收靨，則內痘自清，不必施治。若未長灌而音已先啞者，此熱毒壅遏肺竅而然也，宜加味甘桔湯治之。</p>
<p><u>加味甘桔湯</u></p>
<p>射干　牛蒡子（炒）　元參　連翹（去心）　麥門冬（去心）　梔子（炒）　苦桔梗　甘草（生）</p>
<p>水煎服。</p>
<p>【方歌】加味甘桔治失音，射干牛蒡與元參，連翹麥冬炒梔子，桔梗甘草共和勻。</p>

<h3>衄血便血</h3>
<p>熱盛衄血犀角湯，脾不統血參術良，熱注腸胃四物治，脾虛便血歸脾嘗。</p>
<p>【注】血屬陰，諸經賴以養育，痘瘡資以成功。一為毒火熏灼，則血隨火動，迫而妄行，上則為衄血，下則為便血。痘色紫滯，燥熱口渴而衄者，此毒火刑金也，犀角地黃湯主之。靨後餘毒乘脾而衄者，此脾虛不能統血歸經也，人參白朮散主之，外俱用發灰散吹入鼻中。若毒火熾甚，流注大腸，大便下血，加味四物湯主之。設痘色灰白陷下而便血者，此脾氣虛弱不能攝血，宜歸脾湯主之。至若大吐血、尿血及七竅出血，變在反掌，不必服藥。</p>
<p><u>犀角地黃湯</u></p>
<p>犀角（鎊）　丹皮　生地　白芍</p>
<p>水煎服。</p>
<p>【方歌】毒火上衝頻衄血，犀角地黃湯效捷，犀角鎊與牡丹皮，生地白芍共煎列。</p>
<p><u>人參白朮散</u>（方見喘證）</p>
<p><u>發灰散</u></p>
<p>用少壯無病人之亂髮，以皂角煮水，洗淨油氣焙乾。用新瓦罐一個，填入內令滿，淨瓦片蓋口，鹽泥封之。炭火圍罐之半，煅一炷香取出，候冷研細，吹鼻中。或用發灰二分，童便七分，酒三分調服，亦可止血。</p>
<p><u>加味四物湯</u></p>
<p>當歸　白芍（酒炒）　生地　牡丹皮　荊芥（炒黑）　川芎　黃芩　黃連　地榆</p>
<p>水煎服。</p>
<p>【方歌】加味四物便血宜，歸芍生地牡丹皮，荊芥炒黑川芎配，黃芩黃連共地榆。</p>
<p><u>歸脾湯</u></p>
<p>人參　白朮（土炒）　甘草（炙）　黃耆（蜜炙）　棗仁（炒、研）　遠志（去心）　龍眼肉　茯神　當歸　木香（煨）</p>
<p>引用薑、棗，水煎服。</p>
<p>【方歌】歸脾湯治脾氣虛，人參白朮草黃耆，棗仁遠志龍眼肉，茯神當歸木香宜。</p>

<h3>寒戰咬牙</h3>
<p>寒戰咬牙要分明，初熱在表羌活從，肺胃有熱四物劑，氣血兩虛參歸靈。</p>
<p>【注】寒戰咬牙者，森森若寒，振振搖動，上下牙尖相磨而鳴也。初熱時寒戰咬牙者，因火毒留於經絡之中，邪正相爭，欲出不出所致也。治宜清熱透表，以羌活湯主之。如見點後痘色紫赤，大便秘，小便澀，煩躁口渴者，此屬實熱，是胃熱則咬牙，肺熱則寒戰也，宜加味四物湯主之。若灌漿時膿色清稀，大便溏，小便長，身涼不渴者，此屬氣血兩虛，是氣虛則寒戰，血虛則咬牙，宜參歸鹿茸湯主之。</p>
<p><u>羌活湯</u></p>
<p>龍膽草　薄荷　防風　當歸　梔子　淡竹葉　羌活　甘草（生）　川芎</p>
<p>引用生薑，水煎服。</p>
<p>【方歌】羌活湯除風熱攻，龍膽薄荷共防風，當歸梔子淡竹葉，羌活甘草及川芎。</p>
<p><u>加味四物湯</u></p>
<p>生地　連翹（去心）　川芎　當歸　赤芍　石膏（煅）　麥門冬（去心）　川黃連（姜炒）　木通　</p>
<p>水煎服。</p>
<p>【方歌】加味四物治熱盛，寒戰咬牙二怔並，生地連翹芎芍歸，石膏麥連木通共。</p>
<p><u>參歸鹿茸湯</u>（方見灌漿證治）</p>

<h3>倦怠</h3>
<p>倦怠多因氣虛弱，或緣滯熱困兒脾，虛而無熱補中治，食滯傷脾保元醫。</p>
<p>【注】痘中倦怠，固屬中氣不足，服補中益氣湯最為妥協。然亦有神氣本弱，或為食熱所困，其現證雖與不足等，但不可專以虛治，當於補劑中佐以清熱之品，如保元加味用之可也。</p>
<p><u>補中益氣湯</u>（方見痘頂塌陷）</p>
<p><u>加味保元湯</u></p>
<p>人參　黃耆（生）　甘草（炙）　梔子（炒）　黃芩（酒炒）　麥門冬（去心）　山楂　神麯（炒）　陳皮　麥芽（炒）</p>
<p>引用生薑、大棗，水煎服。</p>
<p>【方歌】加味保元食熱虛，參耆甘草補厥脾，梔芩麥冬清心熱，楂曲陳麥消滯宜。</p>

<h3>痘後浮腫</h3>
<p>表虛風邪乘間入，遍身面目虛腫浮，五皮桂枝微汗後，面消身腫胃苓除。</p>
<p>【注】小兒痘後表氣虛弱，見風太早，風邪乘虛而入，致使面目虛浮，遍身皆腫者，初宜五皮湯微汗之。服後面目不浮；惟遍身猶腫者，胃苓湯主之。</p>
<p><u>五皮湯</u></p>
<p>地骨皮　五加皮　桑皮（蜜炙）　桂枝　姜皮　大腹皮（洗）</p>
<p>引用燈心，水煎服。</p>
<p>【方歌】痘後浮腫五皮湯，地骨五加蜜炙桑，桂枝姜皮合大腹，引用燈心水煎嘗。</p>
<p><u>胃苓湯</u>（方見瀉證）</p>

<h1>卷四</h1>

<h2>痘中雜證（下）</h2>

<h3>痘後癰毒</h3>
<p>餘毒未盡痘毒生，輕則瘡癤重為癰，內用解毒湯俱可，外敷紅玉膏有功。</p>
<p>【注】凡痘後餘毒，皆因灌漿之時，毒氣大盛，未得盡化，留藏經絡，聚而不散。輕則發為瘡癤，重即成癰。或在肌肉之虛處，或發於關節搖動之際。皆不論已潰未潰，均以解毒內托湯主之，外用紅玉膏攤貼患處。</p>
<p><u>解毒內托湯</u></p>
<p>生黃耆　荊芥　防風　連翹（去心）　當歸　赤芍藥　金銀花　甘草節　木通</p>
<p>水煎服。</p>
<p>【方歌】解毒內托湯最靈，黃耆荊芥共防風，連翹當歸赤芍藥，銀花甘草與木通。</p>
<p><u>紅玉膏</u></p>
<p>紫草（一兩）　紅花（一兩）　當歸（二兩）　黃蠟（三兩）</p>
<p>用香油半斤，先將藥炸焦去渣，後下黃蠟令勻，以冷為度，攤貼患處。</p>

<h3>目</h3>
<p>目病之由風熱成，痘毒火鬱上攻睛，赤腫澀痛洗肝散，翳膜遮睛龍膽從。</p>
<p>【注】目病固多由風熱而起也。夫痘蘊非常之熱，自里達外，氣血弱則不能逐毒外出，火鬱上攻，目斯病矣。如赤腫疼痛，癮澀流目，不能開者，以洗肝散主之。翳膜遮睛，隱澀羞明者，加味龍膽湯主之。</p>
<p><u>洗肝散</u></p>
<p>羌活　歸尾　防風　山梔仁　穀精草　薄荷　生甘草　川芎</p>
<p>水煎，食後服。</p>
<p>【方歌】洗肝散治目痛疼，羌活歸尾及防風，山梔仁同穀精草，薄荷甘草配川芎。</p>
<p><u>龍膽湯</u></p>
<p>防風　木賊草　密蒙花　蟬蛻　蔓荊子　龍膽草　菊花　黃連　白芷　蒺藜</p>
<p>水煎服。</p>
<p>【方歌】翳遮龍膽湯堪誇，防風木賊密蒙花，蟬蛻蔓荊龍膽菊，黃連白芷蒺藜佳。</p>

<h3>唇</h3>
<p>脾經脈絡繞唇口，出痘始終貴潤紅，紫裂焦黑急宜治，葛根解毒二方從。</p>
<p>【注】脾經之脈絡繞於唇口，故經曰：六腑之華在唇。必津液充足，氣血和暢，唇口方能紅潤，故出痘之始終以此為貴。不然，一為毒火所制，則毒乘於中，熱熾於外，不惟不能紅潤，且或赤、或紫、或焦裂者，治皆不可緩也。初宜加味升麻葛根湯，起脹後，則以黃連解毒湯治之。</p>
<p><u>加味升麻葛根湯</u></p>
<p>赤芍　梔子　藿香　升麻　葛根　生甘草　防風　石膏</p>
<p>水煎服。</p>
<p>【方歌】加味升麻葛根湯，赤芍梔子與藿香，升麻葛根生甘草，防風石膏共煎嘗。</p>
<p><u>黃連解毒湯</u>（方見結痂落痂證治）</p>

<h3>痘後牙疳</h3>
<p>痘後牙疳毒熱攻，口臭齦腫多痛疼，內服清熱涼血飲，外敷中白散極靈。</p>
<p>【注】痘後生牙疳者，乃餘毒未解，上攻牙齒而然也。初起口臭齦腫，牙縫出血，尚覺疼痛；甚則色黑腐爛，牙齒脫落，穿腮破頰，蝕透鼻唇，多至不救。見之須急急調治，內服清毒涼血飲，外敷人中白散。</p>
<p><u>清毒涼血飲</u></p>
<p>知母　石膏　生地　黃連　當歸　赤芍　大黃　山梔子　丹皮　荊芥穗　連翹（去心）</p>
<p>水煎服。</p>
<p>【方歌】清毒涼血治牙疳，知母石膏生地連，歸芍大黃山梔子，丹皮荊穗連翹煎。</p>
<p><u>人中白散</u></p>
<p>人中白（煅，二錢）　雄黃（八分）　冰片（四分）　硼砂　青黛　兒茶（各一錢）</p>
<p>共為細末，搽敷患處。</p>

<h3>舌</h3>
<p>舌乃心苗五內通，毒火一犯先見形，赤紫黑腫並舒弄，總以清熱犀角平。</p>
<p>【注】舌為心苗，內通五臟，毒熱舉發，舌先受之，或赤或紫或黑或腫，舒舌，弄舌，種種不一，要皆熱留於心而使然也。治宜清熱為主，以加味犀角湯治之。</p>
<p><u>加味犀角湯</u></p>
<p>荊芥　防風　牛蒡子（炒）　生甘草　桔梗　升麻　犀角　麥冬（去心）　梔子　黃連　石膏（煅）</p>
<p>水煎服。</p>
<p>【方歌】加味犀角能散熱，荊防牛蒡同甘桔，升麻犀角麥門冬，梔子黃連石膏捷。</p>

<h3>咽喉</h3>
<p>咽喉之地司出入，毒火沖熾痛難堪，內用甘桔利咽劑，外吹牛黃散即安。</p>
<p>【注】咽者，飲食之道；喉者，呼吸之門，乃最緊要之處。若痘毒不能發越於外，火熱壅塞膈間，上衝咽喉，則或腫痛、或啞嗆，甚而不能呼吸，飲食難入。速用加味甘桔湯治之。或用加減利咽解毒湯，外用牛黃散吹入腫處。</p>
<p><u>加味甘桔湯</u>（方見失音）</p>
<p><u>利咽解毒湯</u></p>
<p>防風　山豆根　麥冬（去心）　牛蒡子（炒）　黑參　苦桔梗　生甘草　綠豆</p>
<p>水煎服。</p>
<p>【方歌】利咽解毒用防風，山豆根與麥門冬，牛蒡黑參苦桔梗，甘草綠豆共煎濃。</p>
<p><u>牛黃散</u></p>
<p>川黃連（生）　黃柏（生）　薄荷（各八分）　雄黃　火硝　青黛（各二分半）　牛黃　冰片　硼砂　硃砂（各一分）</p>
<p>共為細末，每用少許，吹患處。</p>

<h3>夾疹</h3>
<p>痘中夾疹因時氣，毒火觸動發其機，臨期休將痘瘡治，速將升葛透疹宜。</p>
<p>【注】痘已見形，其中又有顆粒細密如麻子者，此夾疹也。因出痘時恰遇天行時疫，感受其氣，一時併發。不須治痘，當先治疹，以升麻葛根湯加荊芥、防風、蟬蛻、牛蒡、犀角，疹散而痘自起矣！</p>
<p><u>升麻葛根湯</u>（方見發熱證治）</p>

<h3>夾癍</h3>
<p>片片結就如雲頭，毒傷陰血浮火遊，表散荊防敗毒劑，清熱黃連解毒投。</p>
<p>【注】癍乃血之餘也。因毒火鬱遏，傷於陰血，血熱相搏，故浮游之火，散布皮膚之間，與痘相夾而出，片片如雲頭突起，謂之夾癍，以荊防敗毒散主之。七日後見此，謂之發癍，乃血熱不故也，以黃連解毒湯主之。</p>
<p><u>荊防敗毒散</u></p>
<p>羌活　獨活　柴胡　前胡　荊芥　防風　生甘草　川芎　枳殼（麩炒）　桔梗　赤茯苓</p>
<p>引用生薑，水煎服。</p>
<p>【方歌】夾癍宜用疏解劑，荊防敗毒進莫遲，羌獨柴前荊防草，川芎枳桔赤苓宜。</p>
<p><u>黃連解毒湯</u>（方見結痂落痂證治）</p>

<h3>夾痧</h3>
<p>痧形發時粟一般，顆硬形圓頂又尖，粒中含水清漿樣，敗毒調治自然安。</p>
<p>【注】痧亦疹類，但形如粟米，尖圓自硬，內含清水為異，此亦熱毒所發，往往夾痘而出，宜於疏散，以荊防敗毒散主之。</p>
<p><u>荊防敗毒散</u>（方見夾癍）</p>

<h3>水痘</h3>
<p>水痘皆因濕熱成，外證多與大痘同，形圓頂尖含清水，易脹易靨不漿膿。初起荊防敗毒散，加味導赤繼相從。</p>
<p>【注】水痘發於脾、肺二經，由濕熱而成也，初起與大痘相似，面赤唇紅，眼光如水，咳嗽噴嚏，唾涕稠黏，身熱二三日而始出，其形尖圓而大，內含清水，易脹易靨，不作膿漿。初起荊防敗毒散主之，繼以加味導赤散治之。</p>
<p><u>荊防敗毒散</u>（方見夾癍）</p>
<p><u>加味導赤散</u></p>
<p>生地　木通　生甘草　連翹　黃連　滑石　赤苓　麥冬（去心）</p>
<p>引用燈心，水煎服。</p>
<p>【方歌】加味導赤除濕熱，生地木通甘草協，翹連滑石苓麥冬，引加燈心稱妙訣。</p>

<h2>男婦年長出痘門</h2>

<h3>男子年長出痘</h3>
<p>年長出痘總不宜，真陰虧損元氣虛，一逢出痘毒沖熾，水不勝火豈能支，夾熱參麥清補劑，攻漿參歸鹿茸宜。</p>
<p>【注】男子自十六歲後，皆謂之年長。嗜欲情開，元精走泄，又遇痘毒之火沖熾，則真陰虧損。水虛不能制火。故每至行漿之際，口渴心煩，鼻衄咽痛，不能成膿、結痂者有之。治者不可妄用寒涼。五六日前，只宜參麥清補湯調治，至七八日如膿漿不行，急宜攻漿，以參歸鹿茸湯內調雞冠血酒治之。但得漿行，庶可無虞。</p>
<p><u>參麥清補湯</u></p>
<p>當歸　川芎　花粉　白芍（酒炒）　生地　人參　生黃耆　前胡　桔梗　牛蒡子（炒、研）　生甘草　紅花　南山楂　麥冬（去心）　</p>
<p>引用生薑，水煎服。</p>
<p>【方歌】參麥清補用歸芎，花粉白芍生地同，參耆前桔牛蒡草，紅花山楂麥門冬。</p>
<p><u>參歸鹿茸湯</u>（方見灌漿證治）</p>
<p><u>雞冠血酒方</u>（見灰陷白陷）</p>

<h3>婦女出痘行經</h3>
<p>婦女發痘遇經行，當期毒解不須驚，非期涼血解毒治，過期四物解毒從，去血過多氣血弱，十全大補服通靈。</p>
<p>【注】女子出痘，或遇經行，須問其是期非期。如期而出者，則毒熱隨血解去，不須施治，其證自愈。若非期而至者，此毒火內擾於胞中，致血妄行，以涼血解毒湯治之；若過期不止，乃毒熱乘入血室，以四物解毒湯加元參、甘草主之。若行漿時去血過多，此氣血虛弱不能統攝也，急用十全大補湯。治若稍緩，痘漿不行，則無救矣。</p>
<p><u>涼血解毒湯</u>（方見結痂落痂證治）</p>
<p><u>四物解毒湯</u></p>
<p>當歸　白芍（酒炒）　生地　元參　梔子（炒）　川芎　生甘草　黃連（酒炒）　黃柏（酒炒）　黃芩（酒炒）</p>
<p>水煎服。</p>
<p>【方歌】四物解毒湯如神，歸芍生地共元參，梔子川芎生甘草，黃連黃柏共黃芩。</p>
<p><u>十全大補湯</u>（方見結痂落痂證治）</p>

<h3>孕婦出痘</h3>
<p>妊娠出痘勢最難，母子相連掌握間，審其所因隨證治，如聖安胎效通仙。</p>
<p>【注】孕婦最忌出痘，蓋熱能動胎，胎落則氣血因之而傷，又安望其起脹、灌漿、結痂耶？故遇孕婦出痘，始終以安胎為上。用如聖散隨證加減治之，不可輕用犯胎之藥，致有觸動。</p>
<p><u>如聖散</u></p>
<p>當歸身　陳皮　白朮（土炒）　大腹皮　黃芩　縮砂仁（連殼炒）　甘草（生）　黑豆（酒洗）　桑上　羊兒藤</p>
<p>水煎服。</p>
<p>初發熱，加升麻、葛根、連翹。出而稠密者，加酒炒黃連、牛蒡子、連翹、南山楂。不起發者，加牛蒡子、赤芍藥。渴，加麥門冬、知母、花粉。血動者，四物湯加芩、連。脾虛食少，毒發不出者，《千金》內托湯去肉桂，倍加參、耆。身熱有外邪者，參蘇飲加木香。</p>
<p>【方歌】安胎如聖散最宜，歸陳白朮大腹皮，黃芩砂仁共甘草，黑豆羊藤服莫疑。</p>

<h3>痘出遇產</h3>
<p>痘出正盛逢臨產，束手無策勢最險，無羌十全大補治，惡露未盡黑神散。</p>
<p>【注】孕婦當痘正出之際，忽然欲產，俟產育後無他恙者，只宜大補氣血，十全大補湯主之。若腹中微痛，此惡露未盡也，黑神散主之。</p>
<p><u>十全大補湯</u>（方見結痂落痂證治）</p>
<p><u>黑神散</u></p>
<p>當歸　川芎　熟地黃　青皮（醋炙）　香附（醋炙）　蒲黃　桂心　乾薑</p>
<p>水煎，溫服。</p>
<p>【方歌】惡露未淨黑神良，當歸川芎熟地黃，青皮香附俱醋炙，蒲黃桂心合乾薑。</p>

<h3>產後出痘</h3>
<p>產後如逢出痘瘡，惟憑補益莫驚慌，十全大補全功效，勿用寒涼致損傷。</p>
<p>【注】婦人產後氣血已傷，又遇出痘，則氣血之供用難給，不能領載其毒。惟宜大補氣血，以十全大補湯治之，切不可妄用寒涼之劑，致傷生髮之機也。</p>
<p><u>十全大補湯</u>（方見結痂落痂證治）</p>

<h2>疹門</h2>

<h3>疹原</h3>
<p>麻為正疹亦胎毒，毒伏六腑感而出，初發之狀有類痘，形尖漸密不漿殊。始終調護須留意，較痘雖輕變化速。</p>
<p>【注】疹非一類，有瘙疹、癮疹、溫疹。蓋痘疹皆非正疹也，惟麻疹則為正疹。亦胎元之毒，伏於六腑，感天地邪陽火旺之氣，自肺、脾而出，故多咳嗽噴嚏，鼻流清涕，眼淚汪汪，兩胞浮腫。身熱二三日或四五日，始見點於皮膚之上，形如麻粒，色若桃花，間有類於痘大者，此麻疹初發之狀也。形尖疏稀，漸次稠密，有顆粒而無根，暈微起泛而不生漿，此麻疹見形之後，大異於痘也。須留神調治，始終不可一毫疏忽。較之於痘雖稍輕，而變化之速則在頃刻也。</p>

<h3>麻疹輕重</h3>
<p>麻疹出時非一端，其中輕重要詳參，氣血和平輕而易，表裡交雜重則難。</p>
<p>【注】麻疹出時有輕重之分，臨時須要詳察。若氣血和平，素無他病者，雖感時氣，而正能制邪；故發熱和緩，微微汗出，神氣清爽，二便調勻，見點則透徹散沒，不疾不徐，為輕而易治者也。若素有風寒食滯，表裡交雜，一觸邪陽火旺之氣，內外合發，而正不能制邪，必大熱無汗，煩躁口渴，神氣不清，便閉尿澀，見點不能透徹收散，或太緊速，則為重而難治者也。</p>

<h3>麻疹主治大法</h3>
<p>疹宜發表透為先，最忌寒涼毒內含，已出清利無餘熱，沒後傷陰養血痊。</p>
<p>【注】凡麻疹出，貴透徹，宜先用表發，使毒盡達於肌表。若過用寒涼，冰伏毒熱，則必不能出透，多致毒氣內攻，喘悶而斃。至若已出透者，又當用清利之品，使內無餘熱，以免疹後諸證。且麻疹屬陽熱，甚則陰分受傷，血為所耗，故沒後須以養血為主，可保萬全。此首尾治疹之大法，至於臨時權變，惟神而明之而已。</p>

<h3>麻疹未出證治</h3>
<p>欲出麻疹身微熱，表裡無邪毒氣松，若兼風寒食滯熱，隱伏不出變從生，宣毒發表為主劑，隨證加味莫亂從。</p>
<p>【注】麻疹一證，非熱不出，故欲出時，身先熱也。表裡無邪者，熱必和緩，毒氣鬆動，則易出而易透。若兼風寒食熱諸證，其熱必壯盛，毒氣鬱閉，則難出而難透。治以宣毒發表湯。其間或有交雜之證，亦照本方隨證加減治之。</p>
<p><u>宣毒發表湯</u></p>
<p>升麻　葛根　前胡　桔梗　枳殼（麩炒）　荊芥　防風　薄荷葉　木通　連翹（去心）　牛蒡子（炒、研）　淡竹葉　生甘草</p>
<p>引加芫荽，水煎服。</p>
<p>感寒邪者，加麻黃，夏月勿用。食滯，加南山楂。內熱，加黃芩。</p>
<p>【方歌】疹伏宣毒發表湯，升葛前桔梗荊防，薄通翹蒡淡竹草，引加芫荽水煎嘗。</p>

<h3>麻疹見形證治</h3>
<p>麻疹已出貴透徹，細密紅潤始為良，若不透徹須分晰，風寒毒熱氣虛詳。風寒升葛湯加味，毒熱三黃石膏湯，氣虛人參敗毒散，托裡透疹效非常。</p>
<p>【注】麻疹見形，貴乎透徹。出後細密紅潤，則為佳美。有不透徹者，須察所因：如風寒閉塞，必有身熱無汗，頭疼嘔惡，疹色淡紅而黯之證，宜用升麻葛根湯，加蘇葉、川芎、牛蒡子；因毒熱壅滯者，必面赤身熱，譫語煩渴，疹色赤紫滯黯，宜用三黃石膏湯；又有正氣虛弱，不能送毒外出者，必面色㿠白，身微熱，精神倦怠，疹色白而不紅，以人參敗毒散主之。</p>
<p><u>升麻葛根湯</u>（方見痘門發熱證治）</p>
<p><u>三黃石膏湯</u></p>
<p>麻黃　石膏　淡豆豉　黃柏　黃連　梔子　黃芩</p>
<p>水煎服。</p>
<p>【方歌】疹出不透因毒熱，三黃石膏湯急尋，麻黃石膏淡豆豉，黃柏黃連梔子芩。</p>
<p><u>人參敗毒散</u></p>
<p>人參　川芎　羌活　獨活　前胡　枳殼（麩炒）　桔梗　柴胡　生甘草　赤苓</p>
<p>引用生薑，水煎服。</p>
<p>【方歌】疹因氣虛出難透，人參敗毒有奇功，參芎羌獨前枳桔，柴胡甘草赤茯苓。</p>

<h3>麻疹收沒證治</h3>
<p>疹出三日當收沒，不疾不徐始無虞，收沒太速毒攻內，當散不散虛熱醫。毒盛荊防解毒治，外用胡荽酒法宜，虛熱柴胡四物劑，應證而施病漸離。</p>
<p>【注】麻疹見形三日之後，當漸次沒落，不疾不徐，始為無病。若一二日疹即收沒，此為太速。因調攝不謹，或為風寒所襲，或為邪穢所觸，以致毒反內攻。輕則煩渴譫狂，重則神昏悶亂，急宜內服荊防解毒湯，外用胡荽酒熏其衣被，使疹透出，方保無虞。當散不散者，內有虛熱留滯於肌表也。其證潮熱煩渴，口燥咽乾，切不可純用寒涼之劑，以柴胡四物湯治之。使血分和暢，餘熱悉除，疹即沒矣！</p>
<p><u>荊防解毒湯</u></p>
<p>薄荷葉　連翹（去心）　荊芥穗　防風　黃芩　黃連　牛蒡子（炒、研）　大青葉　犀角　人中黃</p>
<p>引用燈心、蘆根，水煎服。</p>
<p>【方歌】收沒太速毒內攻，荊防解毒治最靈，薄翹荊防芩連蒡，大青犀角共人中。</p>
<p><u>胡荽酒方</u>（見痘門水泡證治）</p>
<p><u>柴胡四物湯</u></p>
<p>白芍（炒）　當歸　川芎　生地　人參　柴胡　淡竹葉　地骨皮　知母（炒）　黃芩　麥冬（去心）</p>
<p>引加生薑、紅棗，水煎服。</p>
<p>【方歌】當散不散因虛熱，柴胡四物芍歸芎，生地人參柴竹葉，地骨知母芩麥冬。</p>

<h3>身熱不退</h3>
<p>麻疹已發身猶熱，毒熱壅遏使之然，出用化毒清表劑，沒後柴胡清熱煎。</p>
<p>【注】麻疹非熱不出，若既出透，其熱當減。倘仍大熱者，此毒盛壅遏也，宜用化毒清表湯治之。疹已沒落而身熱者，此餘熱留於肌表也，宜柴胡清熱飲治之。</p>
<p><u>化毒清表湯</u></p>
<p>葛根　薄荷葉　地骨皮　牛蒡子（炒、研）　連翹（去心）　防風　黃芩　黃連　元參　生知母　木通　生甘草　桔梗</p>
<p>引用生薑、燈心，水煎服。</p>
<p>【方歌】疹已出透身壯熱，化毒清表為妙訣，葛薄地骨蒡翹防，芩連元知通甘桔。</p>
<p><u>柴胡清熱飲</u></p>
<p>柴胡　黃芩　赤芍　生地　麥冬（去心）　地骨皮　生知母　生甘草</p>
<p>引用生薑、燈心，水煎服。</p>
<p>【方歌】疹已沒落熱不減，柴胡清熱效通仙，柴胡黃芩芍生地，麥冬地骨知母甘。</p>

<h3>煩渴</h3>
<p>【注】毒熱內盛火上炎，心胃擾亂煩渴添，未出升葛湯加味，已出白虎湯為先，沒落竹葉石膏用，因時醫治莫遲延。</p>
<p>【注】凡出麻疹煩渴者，乃毒熱壅盛也。蓋心為熱擾則煩，胃為熱鬱則渴。當未出時，宜升麻葛根湯加麥冬、天花粉；已出者，宜白虎湯；沒後煩渴者，用竹葉石膏湯。</p>
<p><u>升麻葛根湯</u>（方見痘門發熱證治）</p>
<p><u>白虎湯</u></p>
<p>石膏（煅）　生知母　生甘草</p>
<p>引用粳米，水煎服。</p>
<p>【方歌】麻疹已發多煩渴，白虎清熱自能安，石膏知母生甘草，引加粳米用水煎服。</p>
<p><u>竹葉石膏湯</u></p>
<p>人參　麥冬（去心）　石膏（煅）　生知母　竹葉　生甘草</p>
<p>水煎服。</p>
<p>【方歌】疹已沒落當安靜，若加煩渴熱未清，竹葉石膏湯參麥，石膏知母竹甘從。</p>

<h3>譫妄</h3>
<p>疹發最怕毒火盛，熱昏心神譫妄生，未出三黃石膏治，已出黃連解毒靈。</p>
<p>【注】譫妄一證，乃毒火太盛，熱昏心神而然也。疹未出而譫妄者，三黃石膏湯主之；疹已出而譫妄者，黃連解毒湯主之。</p>
<p><u>三黃石膏湯</u>（方見麻疹見形證治）</p>
<p><u>黃連解毒湯</u>（方見痘門結痂落痂證治）</p>

<h3>喘急</h3>
<p>疹初無汗作喘急，宣發麻杏石甘宜，毒熱內攻金受克，保肺清氣化毒醫。</p>
<p>【注】喘為惡候，麻疹尤忌之。如初出未透，無汗喘急者，此表實拂鬱其毒也，宜用麻杏石甘湯發之；疹已出，胸滿喘急，此毒氣內攻，肺金受克，宜用清氣化毒飲清之。若遲延失治，以致肺葉焦舉，則難求矣。</p>
<p><u>麻杏石甘湯</u></p>
<p>石膏（煅）　麻黃（蜜妙）　杏仁（去皮、尖、炒）　生甘草</p>
<p>用引用生薑水煎服。</p>
<p>【方歌】喘用麻杏石甘湯，石膏火煅合麻黃，杏仁去尖須微炒，甘草相配引生薑。</p>
<p><u>清氣化毒飲</u></p>
<p>前胡　桔梗　栝蔞仁　連翹（去心）　桑皮（炙）　杏仁（炒，去皮、尖）　黃芩　黃連　元參　生甘草　麥冬（去心）</p>
<p>引用蘆根，水煎服。</p>
<p>【方歌】毒熱內攻肺喘滿，清氣化毒飲最靈，前桔栝蔞翹桑杏，苓連元參草麥冬。</p>

<h3>咳嗽</h3>
<p>疹初咳嗽風邪郁，加味升麻葛根良，毒熱熏蒸金受制，清金寧嗽自堪嘗。</p>
<p>【注】麻疹發自脾、肺，故多咳嗽。若咳嗽太甚者，當分初、沒治之。初起咳嗽，此為風邪所郁，以升麻葛根湯加前胡、桔梗、蘇葉、杏仁治之；已出咳嗽，乃肺為火灼，以清金寧嗽湯主之。</p>
<p><u>升麻葛根湯</u>（方見痘門發熱證治）</p>
<p><u>清金寧嗽湯</u></p>
<p>橘紅　前胡　生甘草　杏仁（去皮、尖，炒）　桑皮（蜜炙）　川連　栝蔞仁　桔梗　浙貝母（去心）</p>
<p>引用生薑、紅棗，水煎服。</p>
<p>【方歌】嗽用清金寧嗽湯，橘紅前草杏仁桑，川連栝蔞桔貝母，引用紅棗共生薑。</p>

<h3>喉痛</h3>
<p>疹毒熱甚上攻喉，腫痛難堪實可憂，表邪元參升麻用，裡熱涼膈消毒求。</p>
<p>【注】疹毒熱盛，上攻咽喉，輕則腫痛，甚則湯水難下，最為可慮，表邪郁遏，疹毒不能發舒於外，致咽喉作痛者，元參升麻湯主之；裡熱壅盛，或疹已發於外，而咽喉作痛，以涼膈消毒飲主之。</p>
<p><u>元參升麻湯</u></p>
<p>荊芥　防風　升麻　牛蒡子（炒、研）　元參　生甘草</p>
<p>水煎服。</p>
<p>【方歌】表郁疹毒喉腫痛，急服元參升麻湯，荊芥防風升麻蒡，元參甘草水煎嘗。</p>
<p><u>涼膈消毒飲</u></p>
<p>荊芥穗　防風　連翹（去心）　薄荷葉　黃芩　生梔子　生甘草　牛蒡子（炒、研）　芒硝　大黃（生）</p>
<p>引用燈心，水煎服。</p>
<p>【方歌】裡熱喉痛苦難當，涼膈消毒飲最良，荊防翹薄芩梔草，牛蒡芒硝生大黃。</p>

<h3>失音</h3>
<p>疹毒聲啞肺熱壅，元參升麻大有功，已發加減涼膈散，沒後兒茶音即清。</p>
<p>【注】失音者，乃熱毒閉塞肺竅而然也。疹初失音者，元參升麻湯主之；疹已發而失音者，加減涼膈散主之；疹沒後聲瘂者，兒茶散主之。</p>
<p><u>元參升麻湯</u>（方見喉痛）</p>
<p><u>加減涼膈散</u></p>
<p>薄荷葉　生梔子　元參　連翹（去心）　生甘草　苦桔梗　麥冬（去心）　牛蒡子（炒、研）　黃芩</p>
<p>水煎服。</p>
<p>【方歌】加減涼膈治失音，薄荷梔子共元參，連翹甘草苦桔梗，麥冬牛蒡與黃芩。</p>
<p><u>兒茶散</u></p>
<p>硼砂（二錢）　孩兒茶（五錢）</p>
<p>共為細末，涼水一盞，調藥一匙服之。</p>

<h3>嘔吐</h3>
<p>疹發緣何嘔吐逆，火邪擾胃使之然，竹茹石膏為主治，和中清熱吐能安。</p>
<p>【注】麻疹嘔吐者，由於火邪內迫，胃氣衝逆也。須以竹茹石膏湯和中清熱，其吐自止。</p>
<p><u>竹茹石膏湯</u></p>
<p>半夏（薑製）　赤苓　陳皮　竹茹　生甘草　石膏（煅）</p>
<p>引用生薑，水煎服。</p>
<p>【方歌】竹茹石膏湯治吐，半夏薑製配茯苓，陳皮竹茹生甘草，石膏火煅共合成。</p>

<h3>瀉泄</h3>
<p>毒熱移入大腸經，傳化失常瀉泄成，初起升葛湯加味，已發黃連解毒清。</p>
<p>【注】麻疹瀉泄，乃毒熱移入腸胃，使傳化失常也。治者切不可用溫熱諸劑。疹初作瀉者，以升麻葛根湯加赤苓、豬苓、澤瀉主之；疹已出作瀉者，以黃連解毒湯加赤苓、木通主之。</p>
<p><u>升麻葛根湯</u>（方見痘門發熱證治）</p>
<p><u>黃連解毒湯</u>（方見痘門結痂落痂證治）</p>

<h3>痢疾</h3>
<p>夾疹之痢最難當，毒熱凝結移大腸，腹痛下痢赤白色，悉用清熱導滯良。</p>
<p>【注】麻疹作痢，謂之夾疹痢。因毒熱未解，移於大腸所致也。有腹痛欲解，或赤或白，與赤白相兼者，悉用清熱導滯湯主之，不可輕投澀劑。</p>
<p><u>清熱導滯湯</u></p>
<p>山楂　厚朴（姜炒）　生甘草　枳殼（麩炒）　檳榔　當歸　白芍（酒炒）　條芩（酒炒）　連翹（去心）　牛蒡子（炒、研）　青皮（炙）　黃連（吳茱萸炒）</p>
<p>引用生薑，水煎服。</p>
<p>【方歌】痢用清熱導滯湯，山楂樸草殼檳榔，歸芍條芩翹牛蒡，青皮黃連引生薑。</p>

<h3>腹痛</h3>
<p>小兒發疹腹中疼，毒郁腸胃食滯凝，曲腰啼叫眉頻蹙，加味平胃散堪行。</p>
<p>【注】麻疹腹痛者，由食滯凝結，毒氣不得宣發於外，故不時油腰啼叫，兩眉頻蹙。須以加味平胃散治之，滯消毒解，而痛自除矣。</p>
<p><u>加味平胃散</u></p>
<p>防風　升麻　枳殼（麩炒）　葛根　蒼朮（炒）　陳皮　厚朴（姜炒）　南山楂　麥芽（炒）　生甘草</p>
<p>引用生薑、燈心，水煎服。</p>
<p>【方歌】加味平胃散如神，防風升麻枳葛根，蒼陳厚朴楂芽草，生薑燈心水煎勻。</p>

<h3>衄血</h3>
<p>疹家衄血莫倉惶，毒從衄解妙非常，衄甚吹鼻發灰散，內服犀角地黃湯。</p>
<p>【注】肺開竅於鼻，毒熱上衝，肺氣載血妄行，則衄作矣。然衄中有發散之義，以毒從衄解，不須止之。但不可太過，過則血脫而陰亡也。如衄甚者，宜外用發灰散吹入鼻中，內服犀角地黃湯，其血可止。</p>
<p><u>發灰散</u>　<u>犀角地黃湯方</u>（俱見痘門衄血便血）</p>

<h3>瘙疹</h3>
<p>兒在母腹血熱蒸，生後不免遇涼風，遍體發出如粟米，此名瘙疹何須評。</p>
<p>【注】瘙疹者，兒在胎中受母血熱之氣所蒸已久，及生後外遇涼風以致遍身紅點，如粟米之狀。滿月內見者，名為爛衣瘡；百日內見者，又名百日瘡；未出痘瘡之先見者，即名為瘙疹。調攝謹慎，不治自愈。</p>

<h3>蓋痘疹</h3>
<p>痘後出疹蓋痘傳，餘毒未盡夾食寒，遍身作癢如雲片，加味消毒服即安。</p>
<p>【注】蓋痘疹者，謂痘方愈而疹隨發也。因痘後餘毒未盡，更兼恣意飲食，外感風寒，以致遍身出疹，色赤作癢，始如粟米，漸成云片。宜加味消毒飲疏風清熱，疹即愈矣。</p>
<p><u>加味消毒飲</u></p>
<p>荊芥穗　防風　牛蒡子（炒）　升麻　生甘草　赤芍　南山楂　連翹（去心）</p>
<p>引用生薑，水煎服。</p>
<p>【方歌】蓋痘疹因風熱成，加味消毒飲最靈，荊防牛蒡升麻草，赤芍山楂連翹從。</p>

<h3>癮疹</h3>
<p>心火灼肺風濕毒，隱隱疹點發皮膚，疏風散濕羌活散，繼用消毒熱盡除。</p>
<p>【注】癮疹者，乃心火灼於肺金，又兼外受風濕而成也。發必多癢，色則紅赤，隱隱於皮膚之中，故名曰癮疹。先用加減羌活散疏風散濕，繼以加味消毒飲清熱解毒。表裡清而疹愈矣。</p>
<p><u>加味羌活散</u></p>
<p>羌活　前胡　薄荷葉　防風　川芎　枳殼（麩炒）　桔梗　蟬蛻　連翹（去心）　生甘草　赤苓　</p>
<p>引用生薑，水煎服。</p>
<p>【方歌】癮疹羌活散相當，羌活前胡薄荷防，川芎枳桔淨蟬蛻，連翹甘草赤苓姜。</p>
<p><u>加味消毒飲</u>（方見蓋痘疹）</p>
